
1983 


de vignude di Crist 


IL 1983 AL RISPUINT: 


- al 6696 dal Circul Julian; 

-- al 2736 de fondazion di Rome; 
- al 5742 dai Ebreos; 

— al 1402 dai Maometans; 

- al 2164 de fondazion di Aquilée. 


FIESTIS VARIABILIS: 

La Cinise (16 di fevrár); 
Pasche Major (3 d'avril); 

la Sense (15 di maj); 
Pentecostis (22 di maj); 
Santissime Trinitát (29 di maj); 
Corpus Domini (5 di jugn). 


FIESTIS DI PRECET: 

dutis lis doméniis; 

il prin dal an; 

Madone d'avost (15 d'avost); 

Fieste dai Sanz (1 di novembar); 
Madone di dicembar (8 di dicembar); 
Nadál (25 di dicembar). 


FIESTIS NAZIONALS: 
Liberazion (25 d'avril); 
Fleste dal Lavór (1 di maj). 

PROLIC DAL STROLIC 
30.7.1982 


Atór pardut, nossere: 
«I-ta-lia... I-ta- la... », 
bandieris, confusion... 


Vino vinzát la nere? 
Par doi a un, in Spagne, cul balon. 


A 


Za cu la vitorie su l'Argjentine, l'Italie da Pinfla- 
zion si jere disfantade e `e jere nassude e cressude tun 
colp ché che un gjornál al a clamade «l'Italia di Bear- 
ZOD». 

Stant che di Bearzot tai ambienz dal balon al jere 
stat dit dut il mal pussibil, fin a fa compari chest omp 
come il plui grant basoal dal mont, la vitorie de s6 
squadre "e je stade unevore di plui di une vitorie. ’E je 
stade une lezion storiche, no nome par chéi dal balon, 
ma pai talians in gjeneral. 

Pecjat che ancje lis lezions plui impuartantis a 
contin póc pal omp di vué, cjapat plui dai interes de 
publizzitat che no di chéi di culture! 





All rim 


Ma es i FEM PL ll LAM 
Wine d ei det. ' Geiistin ie 


In ogni müt, al è il câs di profitá dal fat che Bear- 
zot al è furlan par che une lezion cussi impuartante `e 
reoni, s'al è ancjemò pussibil, almancul culi, pe nestre 
int. 

Cas come chel di Bearzot ch'a fasin scjas a’ son 
rars: ma cas che senze scjas a” presèntin un contrast 
avonde fuart on vin vůz lafessi tal Friúl dal dopoue- 
re. 

Alore di chesc’ cas ’o darin culi une zercje al més. 


LELO CJANTON 

. Aldo 

. Paulin di Aquilèe 
. Modest 

S. MARCEL PAPE 


. Antoni 

. Liberade 

. Gaudenzi 

Zenâr. Di viodi il tàlar a Glemone, 
la spade di Marquart a Cividat, 
il pignarúl te «Perle dal Friál». 


E di fermási un alc ali de ancone 
di chel bon omp di Sant Antoni abat, 
che dai nemdi ch'o sin al vebi dai 








I fogolárs 


A pensäj ben, no si pò dáur tuart ai contadins che prime 
de uere e an spesseät a disfa i fogolárs. 

Si veve cjatát alc di plui pratic e funzionál: prime i spo- 
lerz, po lis cusinis economichis e tal ultin i fornei a gas, cun 
tun biel compagnament di frigorifars, pirofilis, sbazziadórs e 
masanins di ogni fate. 

Natural che i contadins, usáz a lavorá, e an vude reson, 
alore, d'indotasi des cjossis gnovis e di lassá chés vieris ch'a 
reonavin di mancul. 


* 


Bon, alore i contadins, int pusitive, a” vevin pen- 
sat ben. 

Nò! 

Cemút nò? 

A vevin di pensâ miôr. 

No vevin nancje finit di butá jà i fogolárs des lórs 
cjasotis che i siórs e’ an tacát a faju sù tes lórs vilis. 

E 1 museos e' àn stentát a salva qualchi cjavedál, e 
i fogolárs a’ son deventaz simbui di soziazions, publi- 
cazions, fuarzis pulitichis, aziendis. Ch'a son un signál 
dal spirt. 

Alore i puars contadins pusitifs, par no piardi 
timp, € an piardüt ce ch’al val di plui. 

No àn capit l'ispirazion dai vons, che il fogolâr no 
lu vevin fat cussi biel nome par cuei 1 mangjas. 
Nome i siórs, aromai, a' podaran salvánus ce ch'al 
vàl. 
* 


Dismentedt il fogolar, si piart 
ce che te vite al art. 


L. C. 

La rive di Luvinà 


La rive di Luvina `e je ancje mê, fantaz! 

Di frut, me mári mi contave che tun país sà par là 
'e jere une rive cussi brute e tant tirade e a comedon 
talmentri strent insomp e dapit, che landesú si scugni- 
ve fale a piduline e lande-jü tanc’ di lor a’ periculavin 


cu la biciclete cuintri dai granc’ lens abas: 'tòr dai lens 


à jerin crosutis di muart: int di ca ch'a tornavin di 
marcját a Tresésin che po a’ vevin di cjapá la strade 
dal vát dal Cormór par jèssi a Pagna, in Pazzan, viars 
la strade di cjase... 

«Ce, la rive di Colorét! Ce, la Cjùie di Muruz o la 
Peràrie di Feagne! Une brute rive ché di Luvinà!». 

Mi faseve un sens di póre... 


* 


Une di 'o soi lat ancje jo, in biciclete, su la rive di 
Luvina. 

`E scomenzave propit cun tun comedon strent par 
dongje di une murazze dute plene di èlare. E po, ju, a 
colp. Abas ’e voltave imo plui a strent. Di ca e di là 1 
lens a’ fasevin ombrene su la strade e jenfri i ramaz, a 
man, al cucave il ronc, a zampe si slargjave une tavie- 
lute lavorade. Dapit, juste di fazze, il riul de boschete 
al cjacarave parsot lis acàziis e i pôi e il vencjar... 

Po la strade e tornave a volta fin devant de vile 
Micheli. E alore la rive si viodévile cumò di sbighet 
come une scjale pojade a traviars dal ronc cu lis cjasis 
impicotidis, parsôre, tal cil. 

E no mi à fate gran impression: anzit, mi a pla- 
sut!... 


* 


Podopo "o soi tornát... 'o sin tornáz in doi, cu la 
machine. 

Ret il comedon, abás, ’e va sà une stradelute jenfri 
lis acàziis e il ronc, e imbande al sbrisse ju il riùz fin 
tal Gorc. Dentri dal sgòif, un trojut dut umit ta l'om- 
brene folte e frescje... E dulintór, un cjant di aghe: la 
Temesade! 

'O savevi adamenz: «Quasi sul fine della discesa, 
prendendo pel viuzzo a destra ed entrando nella forra, 
si trova un buon getto d'acqua perenne, detta Tamesa- 
de, sgorgante da conglomerati calcarei...». 

E mi vignive sú ancje ché mieze pagjne de Fonta- 
ne di Vencjarét, di Nievo; e ancje lis strofis de Fonta- 
ne di Zücule, di Zorut... Ma ce, Fontane di Vencjarèt! 
Ce, Fontane di Zücule! L'aghe de Temesade `e cjantave 
par nó! E dilunc la rive a’ corevin motorins, come 


lontans... 
* 


E dopo, tantis voltis in sà e in jà pe rive, di di, di 
sere, di gnot, in machine, cui amis... 

Une di chestis zornadis di soreviarte o soi tornât 
bessôl. 

La strade cumò even sà drete di Tavagnà, chê 
dal Cormôr "e rive apene li dal vat; e ancje la Rive 'e je 
sfaltade, slargjade, e insomp e dapit "e cjape la volte 
plui a larc e parfin no semèe nancje tant rèvide: quasi 
adalt ’e je la tabele cul non dal país e abas il tabelon a 
squaris blancjs e neris de volte. "E je ancjemo, si, la 
stradelute, il ronc a bancjelis di ca e di la, il riùz dapit 
des boschetis di acàziis zovinis cui sterps di saüt pa- 
rentri za scrizzáz di vert, tal soreli dal dopomisdi. An- 
cjemò Paghe ` e cjante für dal cret, sul prin Jentrâ; ma 
dilunc dal riùz, plui in sù, un mar... e acàziis e baràz... 
No ài cognossude la «mé» Temesade! E alore no ài vüt 
cür di muda pàs: o soi fermât sul prin jentra. 

Parsôre dai roncs, jenfri i ramaz ancjemò croz des 
acaziis, lis cjasis a’ jerin dretis tal cil come sintinelis... 
sù e ju pe Rive a’ corevin machinis imburidis, li di là... 
un frut al lave-sú a pit cu tun libri in man... 

`O soi vignüt vie benplanc... 

Parcè lâ a riuinámi dentri dal cür chel biel dopo- 
misdi cun te, agane mê de Temesade?! 


DINO VIRGILI 

«M.» 


Alore tanc’ di lôr e’ an rilevat 

che il Strolic Pan passat 

lu an incovat in prose e in puisie 

tanc' tesc' cun tune «Ème» (1) dapit vie; 
ee an dite: «Nol è biel... nol è sistemel...». 


E alore jo, paron di cheste «Eme», 
chest an la dismentei, la lassi stá 
par che nissun si puedi lamenta. 


(1) M. 

Tresemanis 


Al jere un unviár une vóre frèt e, prime di cene, si 
cjatavin tal fogolár di Fagot e bevi un taj, e a fâ quatri 
cjacaris. «Al è un frèt dal osti», a’ disevin. E il mestri 
Angjelin cu la tazze in man: «Consolinsi, fantaz, che 
cumo a’ calin lis tassis». E duc’ j domàndin, a lui ch'al 
lavorave in municipi, ce tassis ch'a càlin: «Calie la tas- 
se famèe?» E lui serio: «Cun chel frèt ch'alè, a’ càlin 
lis tassis dai lens». 


+ 


Toni Folope al ven ricoverát tal ospedál a Turin 
parvie dal tifo ch'al veve cjapát cul bevi une scudiele 
di lat. Co lu vevin puartát la drenti nol saveve nuje di 
sé e al zavariave come un mat. Viars sere, tornát di ca, 
une muinie j dís cu la só biele maniere: «Fiol, útu che 
di déin il ueli sant?» E lui: «Jo, siore, o preferis il ueli 
di ulive». 


* 


Tilde 'e jere lade là di só agne Rusine, siorone e 
cragnóse sui béz, a dâj il bon prinzipi dal an. E sô 
agne, inombride, j à dite a colp: «Eh, ninine, no ài 
nuje ce dati jo vehl». E ché altre: «Nuje pore, siore 

agne, `o soi nome vignude a viodi se tu ses ancjemò 
vive». 


Titon, impresari e grant blestemadòr, al veve cja- 
pat su un lavòr te canòniche dal plevan. E puartát sul 
puest, ven a staj tal curtil, matereál, impresc’, mura- 
dórs e manoái, Titon al cjaminave sù e ju plen di ner- 
vòs, cjacarant di une robe e di ché altre senze podé di 
nancje une blesteme parvie de presinze dal plevan. Fin 
che, stufát di vélu tai pis, j à dite: «Ch'al sinti, siór ple- 
van, ch’al ledi vie di ca, se no culi i lavòrs no van in- 
denant». 


Tal 1908 un folc al è colât su la ponte dal tòr che 
in ché volte `e jere di ramp e di len a forme di civole; e 
le a brusade. 

In tal prin al jere un penacul di fun, e 1 omps di 
Tresésin j vevin domandat al plevan Butò di lá sü a ti- 
raj uns quatri segloz di aghe. Ma lui nol veve olüt, che 
la responsabilitat, al diseve, `e jere só se un al colave 
abas. E intant il fun al cresseve parvie che lis brèis 
vieris e secjs sot il ramp a cjapavin fuc. Alore il ple- 
van al clamave i pompirs di Udin, ch'a partivin dal 
lamp cu lis pompis a man e i cjavai denant. Ma intant 


20 





la ponte dal tòr `e jere dute une flame e lis lastris di 
ramp a’ colavin ju abas che, se ti cjapavin, ti tajavin in 
doi, 

Il país al jere dut in plazze sot la slavine. Ï omps a’ 
vevin fate une cjadene cui segloz de fontane di Pignon - 
fin al cuviart de glesie; lis feminiz inzenogladis su la 
glerie a’ disevin rosari cul plevan par che la Madone e 
fermas il fac; la Vesse e altri squinziis come jé 'e lave 
sberlant pal país vaint e tiransi i cjavei: «La fin dal 
mont! La fin dal mont!». 

Nome pre Tabachine, saldo cu la prese in man, un 
predi vieli che j tignive plui ai liberái che ai católics, 
nome lui no si jere scomponút in dut chel putiferi; e al 
lave disint, nasant la prese di Sante Justine: «Dgni tant 
il cil al mole ju une di chestis benedizions». 


ALAN BRUSINI 

PEFANIE 


Alore tra pòs dis, a ce ch'o sint, 

il Cumitát dal «Premi Pefanie» 
(chel premi che di tant si dàlu vie) 
al sielzara, a Tarcint, 

i tre furlans tra uns trente candidäz 
ch'a mértin premeáz. 

Mi dis Juchin: «Siór Meni, secont lui, 
chest an i premeáz sarano cui? 
Agnelli? Sbadolini?, 

Spaziante? Zamberletti? Cecovini? 
Lagorio? Rossi? Bèrgomi? Altobelli? 
Merloni o cui? Meloni? 

D. Sever 
Presentazion di Jesi 
S. Blás 

5. Gilbert 

S. Aghite _ 

. DOROTEE 


Lë 


. Romualt 

. Jovenzi di Aquilée 
. Polónie 

. scuelastiche 

La Madone di Lourdes 
S. Làlie 

S. FOSCJE 


mown 


S. Valantin 

S. Faustin 

La cimise 

S. Donat 

S. Simeon 

5. Mansuet 

PRIME DI QUARESIME 


S. Nore 

S. Margarite di Cortone 
S. Desideri 

S. Ide 

5, Cesari 

5. Claudian 


SECONDE DI QUARESIME 


5. Romane 

Fevrâr, un mês siguramentri brut 
dulà che te criure al stufe dut; 


che no tu sas cemüt parále vie 
che dut ator ti inzite a no fa nie. 


O nome che ti invide a stá par oris 
tal fogolár ch'al art, cul tireboris. 

I contadins 


A pensäj ben, duc’ i furlans si pò tigniju par contadins co 
e je contadine la ziviltat dal Fridl. 

Ma chei di zitat no àn mai intindit di jéssi contadins e 
chei ch'a jerin propit contadins di mistir cu la ziviltat la vevin 
unevore curte: che se no jerin sotans a’ stentavin instès a lá in- ` 
denant cui lors cjamps, la stalute e il cjôt. E lis fantatis a’ la- 
vin a fa lis massàriis o a vore tes filandis, e i fantazzins debi- 
lins si cirive di mandâju a studiá tal Seminari. 

Mancumál che in chest dopouere al è dut gambiát. Finide 
la sclavitut de miserie, cu lis fabrichis par dut, cumo i conta- 
dins a’ stan ben, salacór miór di duc’. 


Bon, alore i contadins cumò a’ stan ben. 

No! 

Cemüt nò? 

A’ varessin di sta miór. Anzit, in tun ziart sens a’ 
stan pies di prime. 

Cun dut che prime a' vevin di strussiá tant e man- 
gjà póc, a' jerin parons di sè, là che invezzi cumò a 
son parons nome di bez e robe. No le àn nó curte, 
cumò, massime s'e an imparát a fà i assenteisc in fa- 
briche par lavorá i lórs cjamps... 

Ma, co i timps a son gambiáz, lór a` son seneós di 
gambia. A’ son i prins a olé gambia dut ce ch’al è lór 
cun dut ce chal è di altris: lenghe, stil, gusc'. A cost, i 
viêi di compari ridicui cul lór trabascjâ, e i zonvins di 
vê il zerviel di plastiche. 


* 


Ce brut pal puar séi sclâf dal proprietari, 
ma il piês dai sclâfs al è chel volontari. 

Savé fâ 


Tun país che no dis al viveve un paron che il vin j pla- 
seve unevóre. Al tirave un alc di pension par vê lavorât 
chel alc in Italie, e un’altre pension, plui sostanzeóse, par 
vê lavorât unevôre in usinis in Franze, adulà che, tra l'altri, 
al veve cjapât ancje un mâl sul lavôr che la Franze j al veve 
costatát, di mat che la pension j e vevin staronzade pulit. 

Tal país al viveve cu la parone. Bessói. Al veve un po- 
cje di tiare, une tòmbule di müs, indulà che la parone e 
implantave lidric, jarberave, salate, cudùmars, cozzuz, seli- 
no... La parone, nó lui: che lui lis sós pensions j permete- 
vin di lá di buinore fin gnot in dutis lis ostariis dal país a 
gjoldi chéi tajs e chêi quarz che j plasevin cetant. E la femi- 
ne, che no veve pensions, al jere di just che abadàs jé, e no 
lui, a chéi strops, e a coltáju, e a bagnáju...; e a viodi de cja- 
se. 

E alore il 6 di maj dal°76 al ven il taramot, e la cjase si 
romp. Lui no si vise di nuje di chel scjas besteòl che j a rote 
la cjase. `E je stade la femine a sveálu, ch'al jere plen, to co- 
cjete: «Bepo, salte für, ch'alèil taramot». E al è saltât für, 
salf e intir. Tant lui che la femine. 

Duc' fevelave i dis dopo di chel finimondo e dai tanc 
ch'a jerin restäz cjapáz sot. «Viodéso», al diseve lui, «ce che 
si è? No si è nuje. O si è tant che babans o furmiis. Tocje 
rindisi cont che si € tant che babans o furmiis, e séi pronz a 
dut. E vivi chéi quatri dis che nus dan, di par di; e viviju 
come se il doman nol fòs nestri». 

Si € metüt sot di une tende e al à scomenzát dal mo- 
ment a pensâ cemüt e dulà di podé cjatâ vin, che dutis lis 
ostariis che j davin di bevi denant di chel fisco a' jerin sdru- 
madis. 

Nol à piardút masse timp par cjatá di tigní mole la 
pive, che i vecjos ustirs dal país e’ an tornát a viarzi i lors 
esercizis pòs dis dopo dal «sismo». Tal prin e’ àn tornât a 
viàrziju sot tendis, podopo in barachins plui spazeós. E lui 
dentri e für di chesc’ esercizis come prime, di buinore fin 
gnot, a cjapá sfisiis di chés, e, la sere, a torná sot la tende a 
durmi come un tap, cu la femine. 

Pinsirs pe cjase «inagibile»? Al vaive tes ostariis par ché 
puare cjase che j vevin lassade i siêi vièi; ma al valve parvie 
de sô cjoche vajote, no par un reál displasé, che in ché cjase 
lui nol veve metüt nancje un claut di quant che so pari j e 
veve lassade, 

Ché che invezi `e fastiliave par ché puare cjase a remen- 
go ’e jere la só puare crós, une mártare che j tignive a chéi 
múrs come un cai al so scus. E no lassave di lá fúr e dentri 
di ché misare lòbie a gjavâ für dai rudinaz une padiele, une 
cite, une tavuae, un scagnutut... 

Alore, i sorestanz dal pais a’ vignirin tocjaz di ché pua- 
re creature bessole e cidine, di chel so lavora di furmie, 
ch’e veve chel clostri di omp, e si prestarin a fa ce ch’al va- 
rès vit di fa lui, chel clostri; e nancje un an dopo la cjase e’ 
fo ristorade, e ché puare cristiane, cul omp, e podè torná a 
navigá e a pògnisi te cjase viere tornade gnove e sigure, e 
bandoná il Zamberletti. 

Ma la int dal país, che il taramot la vevin fate deventá 
triste, che no jerin riváz a meti a puest lis lór cjasis cun dut 

che si scanassin par fâlu; viodint che chel cjocheton, cun 
dut che nol fasès altri che passâ la zornade tes ostariis, al 
jere rivát là che lôr no jerin staz bogn di rivä, une invidie 
che mai, e un cjacarili che mai; e rivá fin a cjòlij il salút! 

E une di un omp intimpát dal país ch'al veve coragjo 
(che par dij alc di inlusif al nestri cjochele al oleve coragjo), 
lu infronte ta Postarie e j dis: «Nô ’o lavorin di un scúr a 
chel altri par rivá adore a saltá fúr de barache e no rivin a 
fálu; e tú, che no tu fasis altri che bevi, tu stás za te tó cjase 
di clap. Isal just? Nô ’o sudorin e nuje; tú tu bevis, e tu ás 
za la cjasel». 

E lui: «Prove a bevi ancje tù». 


E a ’nd’ e ancje unevóre di lôr che no son bogn di lassà sta 
di babá e, come une barcje che une volte inviade no si fer- 
me cun dut che tu j calis la vele, cussi chéi, traspuartáz de 
lòr foghe, a' fevèlin a lunc e a larc e, púr che végni a man- 
cjáur la materie dal lór rasonament, instés nó no finissin, 
anzit, o a’ tornin a di lis robis za ditis o a’ cjacàrin a vuèit. 


Giovanni Della Casa - Galateo - XXIX - 1 

Bugadis 


Biel che stave fasint la spese de verdure ta la bara- 
che di Toni in plazze San Jacun a Udin, la creature 'e à 
sindude une siore che j domandave a Mario, il fradi di 
Toni: «Durele, siór Mario, queste mele?». 

E chel senze stá a cinquantále: «Si, siore, fintrimai 
ch'a son finidis». 


* 


La frute, quatri agn e miez, ’e sta zujant bessole te 
nó cjamarute e, come so costum, ’e bute paràjaz un 
póc a la volte duc’ i siêi zujàtui e 1 siêi pipins. 

Cidin, te cjamarute imbande, biel ch’o lèi un alc, o 
sint a passà la femine che ciulant j dis: «Metti subito a 
posto quella roba! Non vedi che qui hai tutto un qua- 
rantotto?». 

E la pizzule, dopo un moment di cidinór, `e dis, 
senze fasi sinti di sò mari: «Eh si, qui è anche un... 
cinquantal». 


EDDY BORTOLUSSI 

SALACÔR 


Dut «salacor» 

'o vin in vite nestre: 
ué la salut, 

doman, te cite, 

un fregul di mignestre, 
e co `e ven sere 

il flat 

par torná a viodi inmò, 
dopo il stelat, 

la [üs di un'altre di 

e chéi dongje di nô. 
Dut «salacór» 

par ognidun creat. 


Cun dut a chel, 

s'o si cjalin atór, 
ogni 'zornade `e par 
di di marcjät: 

un montonon di int 
sburide 'e côr: 

daür a qualchi afâr 
ch'al à une vôre 

di un torel sejampat. 
Int ch'e smalite, 

int ch'e tarmene 

0 vin simpri chenti atór, 
senze piz sopuartasi 
ni perdonási piz. 

E senze amôr. 

Due’ a’ somèin 

cussi cjafolz di vite 

e a' fasin duc', invezzi, 
tante pene, 

strissinasi ogni di 

cun ché 

ch'e àn di muri. 
Cheste cjâr ch'o puartin 
a staronzá il uessam 

e che dispès tal spieli 
'o contemplin, 

nò «salacòr»: sigur, 

in tun doman, 

‘e lara fräide, 

e po’ e sara pulvin. 
Vino fat mal o ben 

tal mont, culi, 

ce che sigur si scuen, 

ce che sigúr nus tocje 

'] è dome di muri. 

Nò «salacor»: scugni! 


ALBERTO PICOTTI 

Il mus 


Un cont de Basse al lave simpri a fási imprestá il 
mus di un contadin dal pais. 

Il contadin al jere stuf di imprestaial, e ancjemó a 
gratis, e une di che il cont al tornà a domandáial, ch'al 
veve di riva fin a Udin, j rispuinde: «Mi displás, siór 
cont, di no podélu contenta: il mus al è far». 

«Orpo ’orpo ce cuintritimp», al disè il cont: «al 
jere nome par chel par d'oris...» 

«O torni a di che mi displás. E po’ j dis ancje, siór 
cont, une robe cho vevi di dije cetantis voltis: che lui 
nol par mico bon a lâ für cul müs. No je dignitat!». 

«Al lave púr San Josef cul mús», al rispuinde il 
cont, secjat. 

«Ma chel al jere so, siór cont». 


TARCISIO VENUTI 

Spirit di cuarp 


Gjenio ancje lui al scugni là soldát, te prime uere 
mondiál, come alpin, come putrós furlans. Al fo man- 
dát des bandis di Plez, e ali, tra une batae e une polza- 
de, 'e saltave für ancje qualchi cjocute. 

Il cjapitani de só compagnie al jere un bon omp e 
dispes, 'tór di une damigjane, al clamave dongje i siéi 
omps par tigniur alt il morál, e ur fevelave cetant. 

Ma a Gjenio no j jerin mai plasudis lis prèdicjs, 
nancje chés dal plevan, che lu indurmidivin; e cussi 
une di che il cjapitani al veve cjatât un argoment che 
secont lui al lave di cane, ven a stáj il «spirit di cuarp» 
dai alpins, e che, impiát tant ch'al jere, no la finive 
plui, alore Gjenio s'impisuli. 

Il cjapitani lu olmà subite e j domandà a sec: «Gje- 
nio, ce isal il spirit di cuarp?». 

E Gjenio, cun tun voli viart e un siarát: «Siôr cja- 
pitani, al è il vin». 


EV.: 

FRIÜL PAL MONT 


Friúl pal mont 
cence cunfins: 

sore di te 

il soreli 

nol va mai a mont. 
Quanche un furlan 
al polse 

a' son bielzà 
jevaz in cent 

e mil. 

Atôr pal mont 

un cjant furlan. 

In ogni sit 

un mandi. 

Pardut 

il segno 

dal to pàs 

te storie, 

Friál migrant. 


GIANNINO ANGELI 

Sclesis 


Une brave mestre `e pensà di tigní une conferenze 
sul alcolisim in tun paisut di montagne. D'acuart cul 
diretôr didátic, cul sindic e cul plevan, a’ fòrin invidâz 
duc’ i fruz des scuelis e dute la popolazion te sale pa- 
rochial. 

La mestre, quant che dute la sale `e fo plene, si 
metè daúr il taulin a ilustrà il parce de cunvigne. Par 
prime robe `e ciri di interessâ i fruz cun tun pizzul 
esperiment. `E metè sul taulin dôs tazzis e dôs butiliis 
e cun delicatezze `e tira far de borsete une scjatulute. 
Podopo ’e cjapa la prime butilie e cun ché ’e jemplà 
une tazze di aghe. Daurman ’e spiega: «Viodéso, in 
cheste tazze 'o ai metüt l'aghe». Daspò `e cjapà la se- 
conde butilie, 'e jemplà ché altre tazze, visant duc’: 
«Viodéso, in cheste altre tazze 'o ai metút la sgnape» 
Duncje e viarzè la scjatulute, ’e tira für un viarut peat 
cun tun fil: «Viodéso chest viarut? Cumo lu met ta l'a- 
ghe... Cjalait ve... cetant vivarós ch'al è. Cumo atenz: 
"o met il viarut te tazze de sgnape, mi racomandi aten- 
zion.... Viodéso? il viarut no si móf plui, e quant che 
no si móf plui al ül di ch'al è muart. Tü, Paulin, dis 
adalte vós ce che tu ás capit di chest esperiment». 

E Paulin: «O ai capit che la sgnape `e cope duc’ i 
microbos». 

iV. 

5. Albin 

S. Simplizi pape 

S. Tizian 

5. Luzio pape 

S. Adrian 

TIARZE DI QUARESIME 


S. Perpétue 

5. Zuan di Diu 

S. Franzescje Romane 

5. Vitór 

5, Costantin 

S. Massimilian 

QUARTE DI QUARESIME 


S. Mitilde 

>. Longjn 

55, Tari e Tazıan 

S. Patrizi 

S. Ciril 

S. Josef 

QUINTE DI QUARESIME 


S. Benedet 

S. Benvignüt 

S. Nilde 

5. Flavio 
Annenziazyon di N.S. 

5. Emanuel 
DOMENIE ULIVE 


S. Speranze 

S. Secont 

B. Amedeu di Savoie 
S. Beniamin 

Marz. Mancumál: si dismentèe, si bale, 
si va pai prâz a rancurá la tale. 


Podopo si va in glesie, si va in domo 
cu la cinise a dinus: «Mementomo». 

I zitadins 


Co i furlans no son mai stáz parons dal Friül, si pò di 
che il Friál nol à mai vüz zitadins vers, almancul fin ir. 

Lassant di bande i timps dai cjscjei, o cjatin inalore nome 
zitadins fals scomenzant dal secul XV, tai borcs plui granc, 
sot de dominazion di V ignesie. 

Ben s'intint che, cun marcjâz, sorestanz e ufizis sul lúc, i 
sotans di chei bors a’ vevin plui snait di chei der pizzulis 
vilis di campagne; si industriarin ancje a cjapá sà la lenghe 
dai parons veniz, che no ur jere difizzile come ché dai parons 
di prime, ma cussi no podèrin mai plui rivâ a esprimi alc di 
origjnal. 


Bon, alore cui zitadins fals no si pò vê un Friül 
vèr. 

Cémut nò? La monede false e scuen lassá a colp il 
puest a chê buine, venastâj, tal nestri câs, ai contadins 
gnüfs. 

Nol è di maraveási s'o pensin che lis zitáz di vué 
no son plui lis zitâz-stât di memorie classiche: che an- 
cje co ’o pensin a chês ch'a risùltin in qualchi mut 
come centrâls normativis, in Italie ’o varessin vue 
nome che Rome e Milan; se po ’o abadin ae grandez- 

ze, ‘o cjatin lis megalòpulis plenis di disgraziáz gnarvi- 
culós e seneós di ajar net e di padim. 

A’ trionfin Italiis Nestris, WWF, marcjslungjs e 
parfin partiz pulitics «verz»; la culture 'e ponte su 
Ecologje e Identitat, cuintri de massificazion e de ma- 
fie, par une vite a misure dal omp e de so dignitat. E 
in dut chest al è il riclam aes ziviltaz contadinis. Insu- 
mis, aromai nome i còjars a’ puedin bramá di deventa 
zitadins daúr dai mòdui vieris e passaz: vue 'e covente 
une zitat diferente che, calculant la populazion tant 
cressude dal mont, ’e varès di jéssi juste come il Friúl, 
avonde grande e verde e cun mancul di un milion di 
abitanz ch'a vébin lavór e speranze, e magari ancje - 
grande finezze tal nestri timp - un fregul di onestat. 


* 


Doman no tu pus sei ver zitadin 
se no tu as il spirt dal contadin. 


LE. 

SPITICS 


'O ài cjatât Min, ch'al dis di séimi ami 
dula che invezi 'o sai che no mi à tal. 
«Meni, cemüt?», mi à domandät cussì. 
«Benon», j ai dite, e invezi 'o stavi mal. 


| Par ce reson cb'o j ài tasüt il juste 


No j al ài dite bar no dáj chel gust. 

RIPÂRS 


Si svante une parússule dispès 
di lâ a durmi tes zatis di un leon, 
però no pant che chest al è di zès. 


Cetante int che cul midiésim truc 
e' an rancurade la reputazion 
platansi daür di un simbul fat di stuc! 


TRILUSSA 


(Traduzion di Meni) 

Il missete 


Nadalin al faseve il missete: no il missete di vacjs, 
di bus, di cjavai, di purciz... Il missete di feminis. Par 
dile plui clare, al cirive di procuráj me femine a un 
omp che dibessòl nol rivave a cjatase, par implantâ 
une famèe. 

E alore une di al va di lui un intimpat di Torlan 
che dibessòl nol jere stat bon fin ali di buri für "ne cri- 
stiane par implantá la famee, e j dà la incariche di ciri- 
je lui la cristiane che j coventave; e Nadalin j ’e cir e j 
€ cjate sù par Lusèvare. 

Cjatade che j ’e à, lu invide a là in cjase sô te zor- 
nade cussi e cussi ch'al varès podüt viòdile e fevelaj 
dal negozi. «Une femine des raris», j veve dit, «sui 
trent'agn, sane, furnide, lavoradòrie, sigure...». 

Nardin (Pinteressát al afâr si clamave cussi) si pre- 
sente secont ch'al jere stát invidát, e tal tinel di Nada- 
lin al cjate la femine che j veve procurát Nadalin, in- 
sieme cu la cròs dal missete. 

Presentazions: «Grimaz Nardin», «Specogna Ma- 
riella». 

Nadalin al jemple quatri tazzis di neri e al fas un 
evivo, podopo al invie un discors sul parcè che lui al 
veve azzetát di prestási ae rizercje par Nardin di Tor- 
lan. «Ti ài cirude e cjatade la femine», al dis, «parcè 

cho sai che tà, Nardin, tu me ás domandade no par 
vé in cjase une massàrie o ce altri, ma par vé in cjase 
une compagne fidade e fedél, e mari, un doman, di un 
par di creaturis...». 

Po’ al clame imbande Nardin par che Mariella no 
sinti, e al scomenze a di dut il ben di ché zòvin: la sa- 
lüt in persone, la fedeltát in persone; e sparagnine, e 
tirade sà ben di une mari ch'e jere la miòr di Lusèva- 
fe. 

Nardin al scoltave il missete incidin, e al scrutina- 
ve cui vói la frutate che intant 'e fevelave chel alc cu 
la femine di Nadalin lassü insomp. 

E Nadalin indenant: «... tirade sü ben di une mari 
ch'e je la miór di Lusèvare, jessude di une famèe là che 
lis feminis a’ san compuartasi come cu va e ch'a san 
stá tal lór puest...». 

Nardin al scoltave e al cjalave. «... e formóse», al 
diseve Nadalin, «prosperóse, golóse, biele...». 

Biele! Nardin, séi par di vedran tant ch'al jere, al 
veve un'altre idèe de bielezze des feminis, e la pueme 
che j veve burit für Nadalin no rispuindeve propi a 
ché idèe. Fintrimai che chest ultin j fevelave di salut, 
di buinis inclinazions, vada; ma in fat di bielezze, la 
volte che Nadalin la puarta in campo, nol pode strati- 
gnisi dal dij: «Nadalin, chi ret no puès fâ di mancul di 
di che a Torlan, la cho stoi, la bielezze si la viòt dife- 
rente». 

INVIZ 


| Marchin al mande Tin a domandámi 
s'o pues la la di luz, 
| ch'al a di fevelami. 
| 


Di dimi mal di cui? 

VENZON CUL SO ODOR 


Venzon cul so odór di muart antighe, 
mi dís di no fá cás 

al deliri di chest mont. 

Venzon: pinsir che mi rosée 

tanche il carál un len. 

La gjate 


Al è brut vivi bessôi, no podé fevelá cun nissun, 
no viodi qualchidun mòvisi par cjase e fási sinti, ma- 
gari cun tune rugnade. Cussi 'e pensà Sunte quanche 
dezzidè di azzetâ la gjate come compagne de sò vite. 
Musetta ’e jere propit biele: pèl lunc, morbit, di un 
biel colór gris maglát, e vòt granc’ di un vert lusoròs 
come lis aghis dai laz alpins. La bestie, tirade sù a sun 
di buinis robis, no pan e lat ma piscotins bagnâz tal 
cafè, no cjar scarte ma tocuz di cúr o di coradele, no 
uessuz di polam sglonfát di chel cho mangjn noaltris 
ma uessuz di «pollo ruspante» (Musetta e saveve di- 
stingui!) e vie di chest pas, "e vignive a costa avonde. 
La colpe ’e jere de parone, e la gjate la ricompensave 
come ch'e podeve: j faseve la gnaulade di rispueste, j 
presentave la zatute, "e durmive dapit dal so jet e la 
matine la sveave cun delicatezze, simpri a di chè ore 
tanche une svearine. 

Musetta ’e cresseve sane e inteligjente di fâ squasi 
impression. Ben prest `e lè in calór e, cjatat il mascjo 
che j plaseve, 'e scomenza a scjampá di cjase a dispiet 
de parone. E dopo, ce probleme! 

Il moment dal part al jere vizin tant pe gjate come 
pe brüt ch'e clamave a Vignesie la madone, par vé un 
póc di ajút. A cui lassa che pùare bestie plene? Sunte é 

pensà di puartâle cun se in tun zeut. 

«Bisogna pagare anche per le bestie», j disè chel 
dai biliez. 

«Va bene, va bene», la femine, stuarzint il nâs pe 
brute sorprese. Miez biliet nol coste pôc, visto che un 
nemâl nol pò sintâsi. 

A Vignesie a’ nasserin in quatri: un frut e tre gjaz. 
Il fi al conseà di butá lis besteutis tal canál, ma jê: «Eh, 
no! I fruz de mé Musetta tes aghis di Vignesie! Buta- 
rèssistu, tu, il to?». 

"E metè i tre, cu la mari, in tun zeut un pòc plui 
grant e ju tapona ben ben, ma no compra quatri biliez, 
ma dome un come tal lá. 

Quant ch’al passa il controlór "e scuinde il zeut sot 
lis gjambis, plene di pore. Lór a’ sgnaulavin che mai. 
«Quante bestie viaggiano?», al fase il controlór. E jê 
svelte: «Musetta e... tre piccolini. La ga partorito che 
ero sul treno». 

Lui al capi e riduzzant al sbusa i biliez e al dise: 
«Tirait vie il pezzot che almancul ju viodi». E chel 
omenon al si fermá un pòc a cjarina i tre «clandestini». 


> 


LUCIA SCOZIERO 

LA. PENE 


La bolp 'e à faz doi més di pareson 
parvie ch'e veve angadis dós gjalinis. 
«Sperin che chest ti siarvi di lezion», 

j à dit il cjan biel lanle a intervista. 

La bolp j fas: «No stin a dí monadis. 
Ché pene a mi m'e àn dade, e cun reson, 
par chel par di gjalinis che ài crugnadis, 
ma no par ches ch'o pensi di crugná. 


TRILUSSA 


(Traduzion di Meni) 

Mingulis 


Ugo al veve ordenát un quart ta l'ostarie e lu veve 
bevút adasi adasi, bessól, sentát sun tun scagnutut alt 
li dal banc. 

Al stave incidin a pensá aes robis sós cu la butiliu- 
te dal quart vuèide denant, quant ch al rive Basili. 

«Oelá», j dis Basili sentansi sun tun altri scagnutut 
alt li de bande. 

Ugo lu cjale e j dis: «Viva». 

Po’ a tàsin par un pôc ducjdoi, e ta Postarie no je 
anime. 

Podopo Basili al dis: «Pae chel quart». 

Ugo al clame la ustere e j pae il quart, po al jeve sò 
dal scagnut e al partis. «O voi. Mandi». 

E Basili: «Cragnós!». 


Siór Bepo si é fat fá un lavorut in cjase de bande 
di Tilio. Quant che Tilio al è par fini, Bepo j va don- 
gje, al cjale e j domande trop ch’al vignara a costáj chel 
lavór. 

«O sarin sui dusintemil». 

Bepo al tás. Al cjale Tilio e podopo al partis disint 

al operari: «Apene che tu ás finit, ven sà disóre ch’o ti 
paj». 

Finit il lavór, Tilio al va disóre e j dis a siór Bepo: 
«O ai finit», 

«Bon. Ce ao di dati?». 

«Dusintecinquantemil». 

«Ma, Tilio, no mi vèvistu dite dusintemil?» 

«Si, siór Bepo, o ài alzat il presi quant ch’o ài vio- 
dòt che i dusintemil di prime no j vevin fat nissun 
cas». 


No vevin fis. Jé ’e jere sui quarant’agn e lui sul 
quarantecinc. Lui al marcjedave in vacjs. Bezzons! Jê 
a’ disevin che veve bêz ancje jê. 

Duc’ saveve in pais che no lavin d'acordo, che lui 
al veve uns par di mantignudis e che je 'e cjavalave 
tant vulintir. 

Alore jo, ch’o lu vevi piardüt di viste par un pòs di 
agn par vé stat pal mont, tornát ch’o foi in país e sa- 
vut ch'o véi ce che si diseve di lór, di amis di zoventút 
ch'o jerin, une di ’o pensai ben di puartálu sul discors. 
«Bepo, di amis cho sin, perdone s'o ti domandi cemüt 
che ti va cu la Èline». 

«Male mal avonde. Un matrimoni sbaliat». 

«Seriamentri?». 


«Sigúr». 

«Ma cun tun pocje di buine volontât... tà tu molis 
chel alc, jê ’e mole chel alc...». 

«Nie ce fâ. A son agn aromai che lis robis a” van 
come ch'a van... Jê la só e jo la mé vite». 

«Ma tu sês immò zovin, tu âs salüt e fuarze...». 

«E cun chest?». 

«Bepo, in Italie, in uê, al è il devòrzio. Si pò de- 
vOrzea...». 

«Cery. 

«Rompi il matrimoni e sielzint un'altre». 

«Brao! E dâ scàndul, nomo? E che la int a' cjacà- 
rin. Cognostu o no cognostu il pais?». 


* 


«Toni, átu savút che Bepo al à piardút un voli?» 
«Poben, che s'al ciri!» 


* 
«Milio, cemùt?» 
«Ca. Maluzzát». 
«Gambie gue». 

* 


La femine e veve di dà dongje alc di cene e mi do- 
mande: «Ce àtu vóe ch'o ti fasi di cene?». 

«Ce che t'ús». 

«Ce ch'o uéi! Ce rispuestis!». 

«Ma ce sao jo ce che tu as in tal frigo?». 
«O ài dós fetutis di mortadele». 

«Al è póc». 


«Se no si lis mangje a’ nd è vonde». 


k 


Meni al jentre tune ostarie a bevi un taj impins. 


Intant che lu bèf j domande a un aventór ch’al è li a 
bevi ancje lui: «Savèso dimi se si pò ancje mangjá in 
chest ambient?». 


«Altrichè», j rispuint l'aventôr. 
«E cemüt si màngjal? pulit?». 
«Come a cjase uestre». 

Meni al côr ancjemò. 


Milio si è fat fotografâ. ] rivin in cjase uns tre amis 


e ur fás viodi la fotografie che j àn fate. 


«Biele», j disin, «ma parce te sestu fate fâ su la pur- 


celane? e in taront?». 


«Quant che tocje spindi, si à di spindi ben. M'e soi 


fate fâ su la purcelane e in taront par che un doman 
chéi di cjase cho ài no vébin di lá incuintri a altris 
spesis». 

Tir 


arto dele laa, Leskeneg va 


AMÍS 


Nogent mi à domandát: «Meni, cemiit?.» 
«Nozent, no soi content», j ài rispuindät. 


Al à tasht. Jo In di cjalät, atent. 
Quant isal stat Nozent cussi content? 

S. Ugo 
S. Franzesc di Paule 


PASCHE 


Pascute 

5. Vizenz 

S. Celestin pape 

S. Rufin 

S. Albert 

S. Marie Cleofe 
OTAVE DI PASCHE 


, Stanıslau 

Zenon 

Eufrasie 
Liduine 
Nastasie 

. Bernardete 
NICETE PAPE 


tn En tn tn £n cn ch 


. Galdin 
Espedit 
Crise 
Selmo 
Caio pape 
< ZOTZ 
FEDEL 

S. Marc vanzelist 
S. Marcelin pape 

Avril, La zisilute `e ven dal mar 
e al met la mude blancje il gno zesár. 


Po' 'e ven la Sante Pasche dal Signòr 
che... si dis simpri di deventá mior. 

La regjon 


Andreot al è sigür dal primát de pulitiche, ma nol zonte, 
come ch'al fasarès il popul, «magari cussi nò»: parcecbe lui al 
è propit un sienziát in chê materie; e la pulitiche e je dibot 
simpri stade e nissun rivara mai a gjavánuse. 

In ogni mát, parvie dal primat, la pulitiche nus puarte a 
cunsiderà i Stâz plui che no lis nazions, po lis nazions a’ ve- 
gnin confondudis cui Stäz jemplanlis di nazionalisim, no si fas 
l'union da l'Europe ch'e covente, e il Friül nol pò stà senze de 
V'igneste Julie. 

Paraltri, cun dut ce che la pulitiche ‘e pò vé cumbinát tal 
passât, lis regjons a' rèstin ancjemò l'espression plui natural 
de gjeografie e in particular de gjeolinguistiche; e il Friál (sen- 
ze Vignesie Julie) al è stat simpri tignüt, justeapont, par une 
regjon des plui naturáls e cun carataristichis pardabon parti- 
culars. 


Bon, alore il Friül al è cussi salt che nol a di vê 
pore di nuje. 

Salt? 

Po si! 

I foresc’ e” àn fat tal passat il pussibil par disfálu, e 
al è di maraveási che no séin riváz, nancje cul ajút dai 
furlans. 

Ma il piês al à ancjemò di vigni, parceche l'esisten- 
zie real dal Friül, cu la vite de só culture, a’ dipèndin 
aromai propit de pulitiche. E i furlans no son mai stâz 
tajâz, lafenò, pe pulitiche. 

Alore, cui puèdial salvâ il Friúl? 

La Vignesie Julie?! O i foresc’? 

Nol sarés di maraveási, co une regjon cun qualchi 
origjnalität `e rapresente vué un grant valor. 


* 


Se il forest di cjáf al âl 


salf al è ancjemo il Friäl. 


L. e 

CANSONETA DI 


«Cianta, Vanessa, 
cianta `na cansoneta... ». 


'A ti dis tò mari 

ta chista matina 
flurida di Pasca, 

intant che sidina 

'a còr lizera 

cu la sent e vincisis 
blancia e nera 

su la strada da la Bassa. 


Ah, se colòurs, 
se colours ta chè strada! 


Matina di Pasca... 


E tu, frutina 

di apena tre ains 

che par duta l'unviàr 
no ti ás vidut 

che ciamps e pras 
brusas ta la Bassa, 

ti ciantis ‘na cansoneta 
inventada dal moment. 


«Gli alberi non sono morti», 


PASCA 


PI s bis e bri he ` 

MER TEN >> 


Ti dis vuardant 
di four dai veris. 
«Gli alberi sono tutti veri!» 


V uòi ‘a è Pasca... 


E tu, cu la vòus 

che un puc ‘a stona 
dentri la sent e vincisis, 
ciantant `na cansoneta, 
ti vàs da la nona 

a gustá in pais. 


(Furlan di S. Vit). 

Puliziis 


Tanc' agn indaúr ’o jeri a scuele di soldat a Milan, par 
ciri di deventä graduát, come che infati tal ultin o soi de- 
ventat. 

'O jeri tune scuele casarme. 'E visite militar a Udin mi 
vevin fat abil par fâ tant il bersalir che l'alpin. ’O vevi siel- 
zat di fâ il bersalir parvie che a Biliris di bersalirs a nd’ ere 
stát fat nome un di quant che chel cuarp lu vevin fondât, e 
chest un al jere César de Buse ch'al veve fate la uere dal 15; 
là che invezzi di alpins si 'n' veve vůz e si 'n' veve a doze- 
nis. E jo 'o vevi ché di disferenzeámi dai tanc’... 

Come fisic no jeri mál. 'O saltavi come un zupet; 'o pe- 
dalavi, cun ché biciclete ch'a dopravin i bersalirs in chéi 
agn, che nancje il Binda, a momenz... Ma `o jeri estrós, 
stant a ce ch'al diseve di me il marassial ch'al abadave di 
nó, che si clamave Di Benedetto, che nus anlenave a cori a 
pit 'toratór dal curtil de casarme. Estrós e insolent, al dise- 
ve. 

Si plazzave tal miez dal curtil de casarme, tocát tant 
ch'al jere, la siabule stuarte a tignile infrontade tra lis dôs 
gjambis, e nus faseve cori come i müs dai bilòis 'toratór. Al 
veve ché di scanánus, ma nol rivave a scanánus; soredut 
me nol rivave a scanámi, e par chel mi veve squásit in asse. 

E alore, la volte che si tornave di vé stát in biciclete 
pes stradis de Lombardie, e che prime di lâ a smondeási e a 
mudási si veve di netá la biciclete, jo 'o netavi la biciclete 
cul pezzot ch'al faseve part dal coredo. Nete che ti nete, al 

vignive il moment che l'argagn al jere netát: i rais, i cer- 
clons, lis pedivelis, la siele... 

’O lavi denant di ches marassial tignint la biciclete pal 
manubrio impins su Paruede daúr, e lui al cjalave: i rais, i 
cerclons, lis pedivelis, la siele... Al diseve: «Indaür». E 'o 
scugnivi là indaúr, a doprá il pezzot ancjemò par netá rais 
ch'a jerin za nez, cerclons ch'a jerin za nez, pedivelis e dut, 
ancje se dut al lusive. 

'O tornavi denant dal marassial pe seconde volte drez- 
zant la biciclete su l'aruede daür par ch*al costatàs se dut al 
jere pulit. Al cjalave e al diseve di gnüf: «Indaür!». 

Miez'oris a netá il net. 


E alore la femine l'an passât mi à dit che no podeve 
plui lá indenant a fá chés vitis par netá lis piastrelis dal pat, 
i parchez des cjamaris, il paviment dal tinel, i scjalins des 
scjalis... No veve mico la schene di azzár, i comodons di 
fiar, jè! Mi à dit che une sô amie cussi e cussi la veve con- 
seade di cjoli un imprest che si clamave «Folletto», todesc, 
cu la quál si podeve lâ atór a netá senze plejási e senze fatu- 
ris di sorte: bastave tacâ chel imprest tal elètric, e compa- 
gnálu ca e la sui parchez, su lis piastrelis... 

Lu ai cjolt chest «Folletto». Un voli dal cjaf! Ma si tra- 
tave di solevâ la femine di un lavór fadiós; e par chéi cen- 
t'agn che si a di stâ in chest mont... 

Il «Folletto» al è stát impiát de bande de femine di bui- 
nore fin gnot par une setemane interie, che si sintivilu fin a 
Monastét. Podopo al a scomenzát a lá al mancul: quatr'o- 
ris, tre oris, dòs oris... 

«Viódistu Meni», mi a dite une di alore la femine, «al 

nete dut, e al è tant fazil di doprâ, che tu püs doprâlu ancje 
tu». 

«Jor». 

«Ti». 

«Ma tu sás pur la mé schene ce schene ch'e je, e lis més 
gjambis ce gjambis ch'a son...». 

«Ti torni a di che la machigne no domande fadiis: e 
domande juste di séi guidade cun tune man e nujaltri; e 
stant drez, senze plejási, senze stuarzisi e ni nuje. Prove», 
mi dis; «prove, e no stà a vé pore». 

«Ma se il masinin si ferme, ce fásijo?». 

«Il masinin no si ferme. Ancje se si clame “Folletto”, 
ch'alètalian, la machigne ’e je todescje e i todescs no tra- 
dissin. Cjapilu cu la man e compagnilu». 

Lu ai cjapát cu la man drete pal mani secont lis istru- 
zions de femine e vie a compagnalu ca e là sui parchez. 

No si è fermât. Al burlave e al lustrave pulit. Al à bur- 
lat e lustrát pulit, a gno judizi, fin al pont che jo 'o at riti- 
gnüt di fermalu. 

Fermât ch'o lu ai, la femine, ch'e navigave in cusine, 
fat cas che il «Folletto» nol burlave plui, `e jès de cusine e 
mi domande: «No valo?». 

«Al va si», j rispuint jo: «lu ài fermât parvie che il lavòr 
al è fat, parvie che i parchez a’ son nez». 

Si plee, 'e cjale i parchez cuintri lis e 'e dis: «Nò, no 
son nez. Va indenant». 

E ’o scuen lá indenant ancjemò cul «Folletto» ch'al à il 
non di «Volkwerk». Nete nete. Po’ mi fermi di gnüf, e jê, 
la cristiane, mi torne dongje e 'e scrutine di gnúf. 

«Vadial ben?». 

«Nò. Va indenant». 


Propi come tanc’ agn indaür a Milan chel marassial 
ch’o ài contät a riuart de mê biciclete di bersalir che no jere 
mai nete. Precis! 

AVRÍL 


Al e tornat avril 

cun tre soréi sul prat 
tal züc dai creps di veri. 
Cul voli dentri il cil 

o cir il cjant de òdule 
piardát tun gorc di lis. 
La viarte, un paradis 
di jarbis gnovis, 

di flórs come lumins 

che j ardin d'ogni bande. 
E jo'o respiri il prat 


e'o béf i siéi colórs. 


MARIO ARGANTE 

I afârs dal Peo 


Par ridi, lu vevin incjocat e po’ discrotat; podopo 
lu vevin discjamat denant de casarme dai carbinirs a 
Tarcint. A’ sunarin il batécul de puarte e vie di buride 
a platasi e a cuca da lontan. 

Cjoh! Ma dopo la macacade a’ scrupularin che il 
fat al podes lá a fini mal par lór, e alore a’ tornarin a 
cjase incidins, dismenteansi dal Peo. 

A’ metèrin il cür in pas la sere dopo, quant ch'a 
vioderin il Peo ta Postarie di Pico, ben viestút e dut 
lustri. 

«Cemut Peo?» 

«Mai tant ben di ué!», dissal. 

Si jere dat il cas che i carbinirs la sere prime lu ve- 
vin tirât a sotet e j vevin metüt adués un vistit e, dopo 
vélu fat polza, lu vevin molat. 

Al jere marcjat a Tarcint in ché di, e il Peo al veve 
subite cjatat lavór. Un sunadór di armòniche lu veve 
mandat atôr cul cjapiel a cjapa sà Pufiarte di chéi ch'a 
scoltavin e il Peo al veve fat «ancje», i afars dal paron. 

Fato sta che lu cjatarin li di Pico, cjoc, ma pulit e 
cun quindis francs vanzaz te sachete. 


GLOV AZ 

IL VIAZ 


'O scomenzin 

il viaz 

quant che 

Si nas. 

'O corin vie, 

tal prin, 

cence fadie, 
ucant contenz 
che nô 'o sin dut 
e il mont 

al è un nie. 
Qualchi fossál, 
ne buse, 

un zir a comedon, 
dut al sparis 
tal nestri pas 
sigür. 

Podopo 

a' tachin 

a riva lis rivis: 
la strade 

`e par impins 
tant ch'e je drete 
che par stá si, 


[To 

amis, no val, 

tocje judasi, 

a voltis 

cu lis mans. 

Si siare il viaz 

cun nó ch’o sgrifignin 
par rivá insomp 
cence visasi 

di jéssi za rivaz. 

Liparis 


Il 6 di maj a San Gjervás, a Nimis, si binidive il 
vin par ònzisi 1 pis e lis conolis cuintri lis liparis, dato 
che si viarzeve la stagjon dai sparcs e si scomenzave a 
lá a ciriju tai boscs. 

Une femenute ch'e faseve la ribe par lá in glesie 
cun pre Pieri ch'al lave a binidi il vin, j domande al 
predi: « Chal sinti, siór plevan, vàlial binidi il vin par 
po’ ònzisi cuintri la becade de lipare?». 

«Si ch'al vál. Bisugne vé fede. Nome che tu ás di 
stá atente che s'e beche e beche». 


G. 

«NOLI ME TANGERE» 


Alore Jesu Crist, ressussitat, 

secont ch'al dis San Zuan ben informät, 
dopo de muart patide sul Calvari; 

denant di la a stà `e gjestre di so Pari 

je comparit a un pont ae Madalene 

che pe só muart 'e jere in tante pene. 

In chel ch'al comparis la pueme 'e crôt 
ch'al sedi il zardinir chel omp ch'e viót; 
ma quant che lui la clame e j dis: «Marte», 
(ch'e veve ancje chel non la biele fie), 

alore lu cognòs e, come ebrèe, 

«Rabboni», j dís, e sui zenôi si plee, 
(«Rabboni», «Mestri» ), e `e va par imbrazzalu. 
Ma lui la ferme prin ch'e rivi a fâlu. 

J dis: «Noli me tangere», ch'al val, 

par nó: «No stá a tocjami», (testuál). 

No lu à tocját, e lui si è disfantät. 


Une domande: se lu vès tocjat? 

Maj. A urtizzons, di gjòldint a cjadins, 
e po’ a sclopit pai remis, e a rusclins.., 


E in gleste pal Rosari subit cene 
par tornâ a cjase, dopo, cu la Nene. 

La bielezze 


La plui sintetiche e cognossude des descrizions dal Friñl 
e je ché di Ippolito Nievo: «piccolo compendio dell'universo». 

Come interessáz direz, si pò gjoldi di chestis tre maraveo- 
sis peraulis, cun dut ch'al po stáj che come furlans si rivi a lá 
cuintri dal nestri interes: cul no abadáj, cul minimiza, cul no 
meti a profit il lór valór. 

Al è il cas, alore, di meti sot dal nas la cjarte gjeografiche 
e di cunsiderá che nol è fazzil cjatâ une regjon come la nestre, 
cun tun arc di monz e culinis, une planure mote des diferenziis 
tra lis diviarsis zonis, une marine cun Gran e Maran plens di 
carataristichis e di storie, cun sugjestions mistereosis. Cun di 
plui, V'igneste, une des zitaz plui fantastichis dal mont, e je 
la, póc lontane... 

Ésal o no ésal di mus il no tigní ben presint chest capitál? 


* 


Che i furlans no tignissin ben presint il capitál de 
bielezze regjonál une volte, quant che no vevin béz, si 
pò capilu: che cui ch'al vif te miserie al à altri tal cjaf. 

Ma ce ano tal cjaf vué chei furlans ch'a fasin sù 
minigratecii propit denant dal arc des monz, rompint 
une viste che un scritór franzés le à stimade «une des 
plui bielis dal mont»? E ce áno tal cjáf chei che no 
abadin nuje "es gnovis costruzions e distruzions ch’a 

ruvinin i lórs país e zitáz? E chei c'a fàsin lis lór vilis 
sul stamp di fazendas sudamerecanis, o cjasons pituráz 
di ros e di vert, o múrs blancs a capis, ch'a riclamin 
l'Arabie? 

Par antic si diseve che l'art 'e je imitazion de natu- 
re. Ma al par propit ch'a vébin capit alc nome i nestris 
puars vons. 


A "nd'é int che par sei serie 
e à bisugne de miserie. 

Art o tècniche 


Di simpri l'artist, il poete, a lavòrin e a crèin su 
comission. 

Comitent al è, di volte in volte, il re, il grant sa- 
cerdot, il sorestant, il marcjedant siôr. 

Cui che, tra chesc’ produtórs d'art, al pò permètisi 
di creâ, lu fâs di grant diletant, stant che alore al cir 
für di altris bandis e cun altris miez chel tant che j co- 
vente par sostentâsi. 

Paraltri, il fat che praticamentri nol vebi bisugne 
di pae di un paron, nol esclüt la comitènzie che, in 
ogni cás, 'e je dade dal public destinatari, ven a staj di 
chêi ch'a cjalaran il lavór e a’ lejaran lis scrituris. 

In timps di grande comunicazion tal ben e tal mâl, 
la comitènzie ’e je formade di duc’, ce plui ce màncul. 

Duc’ a’ son consumadórs. E nó ’o lin indenant a 
parferíjur lirichis, cjantis. Benon: al sarà un jenfri an- 
cje par chest. 

Mi domandi peró se chest nol finissi cul «relegá» 
la lenghe furlane simpri di plui a strument ingom- 
brant de leture di un passát fat di vite modeste e di 
tante polente, di riduzzadis e di batudis di nuje. Cemút 
si disarajal par furlan «laser», «interferone», «teoria dei 
quanti»? 

Tal moment che si vif e inmò plui un doman, ’e je 

simpri màncul polente e simpri plui tecnologje. 

La Glesie Catoliche, che la sa lungje, almàncul fin 
ae brute decision di voltâ in lenghis vivis il latin des 
siês zeremòniis, `e voltave in tun latin unevôre inven- 
tif lis peraulis modernis. Il reoplano, che César nol co- 
gnosseve, al e stát batiát «velivolum». E vie indenant. 

No sai s'al è pussibil ma, come tema útil di con- 
cors filologjc par poez e scritórs furlans, `o proponarès 
la creazion di un glossari técnic. Stimul di nuvitáz e di 
discussion, al podarès fâ in maniere che la lenghe no 
deventi ché che je distinade a deventà ancje se, tant 
par dilu, si rivas adore a insegnale tes scuelis: un biel 
toc di museo. 


PAULI ZANUSSI 

DIARI 


Cussì tra’ Argjentine e l’Inghiltere 

la uere. Un'altre uere: 

par un troput di ísulis di nie 

dulà che frét e glazze dulinvie 

e quatri gjaz a stáur di nissun cont, 
postadis cja’ dal diaul dapit dal mont, 
si scànin tante buare zoventát 

sofláz di chéi ch'a pòlzin sul vilüt! 


O tà laji, paron da l' Argjentine, 
o tù, da l'Inghiltere paronzine, 

no véso mai pensât ce ch'al Al di 
lassá la cjase e lá a copa? a muri? 


7 di maj dal 82 

Un fi straordenari 


A’ vevin dome chel, un frut debulin ch’al cresseve 
a sfiliot vie, ma biel di muse, cun doi vôi neris, fonz, 
ch'a pandevin inteligjènzie e bontât. Lu adoravin che 
si capis, e a’ jerin pronz a fâ ogni sacrifizi par tiralu sü 
tanche un siór: viestút a puntin, nudrit cun bondan- 
zie, contentát ancje masse. Nie asilo par salválu dal 
contagjo di malatiis de prime etát, curis lis plui mo- 
dernis par fâ ch'al meti su un tininin di cicin e nol 
vebi di fâ brute figure a scuele. 

Il frut nol fasè brute figure, anzit. La mestre `e 
capi subit di vé a cefà cun tun cjavut ch'al si gjavave 
dal grop. Il pizzul al jere simpri atent, interessát, pront 
a rispuindi e po bon, plen di cür. Quanche la siore 
mestre `e fevelà cui gjenitòrs (dal frut) e dise ch'al sa- 
rès stát propit un pecját no fâlu continuâ dopo la scue- 
le dal òblic. 

Ï agn a passavin e duc in país a fasevin i compli- 
menz a Pieri e a Marie. La femine 'e veve metüt sù su- 
piarbie, un tininin di masse. 

Al vigni il moment di dezzidi pal fi straordenari. 
Al fo consultát ancje il plevan che, al jere di dilu, al 
consea di scrivi il fantat al Seminari. 

«Un predi in cjase! Salacór un professör!», "e pen- 
save Marie. 

Al fo dezzidüt pal Seminari, e il frut contenton. 

Dopo qualchi més la femine *e vigni a Udin par fe- 
velâ cui sorestanz de scuele e il retôr j disè: «Bene, 
anzi benone. È veramente precoce». 

Chel «pre» gjavât de «coce» ae Marie j fase lá sà la 
pression e la puartà in un adivigni beát: il fi sul altár 
majór de glesie e jê, cun Pieri, tal prin banc, chel ri- 
siarvât... 

Rivade a cjase 'e corè dal so om: «Ah, Pieri, ce so- 
disfazion! Sastu che lu clamin bielzà: *Pre... pre... 
pre... ”; cumó no mi ven sà ce che lu clàmin dopo. 
Tocie ch’o ur al domandi di gnüf». 


L. S. 


A’ ’nd’ è di omps ch'a son une vôre puartáz a sperà di podé 
vê ce che ur plâs, altris che invezi no j cròdin fin quant che 
no j son sigürs. Al è miór sperá póc che no masse, parce- 
che la masse speranze ti fâs mancjâ in diligjènzie, e, tal ul- 
tin, ti dà plui displasê la volte che chel che tu âs sperât nol 
riès. 


Francesco Guicciardini - Ricordi - 77 

Dal miedi 


Vico al sint alc intôrsi che no j semèe e al va dal 
miedi. 

«Siôr dotôr ca al è alc che nol va», j dis al miedi 
pojant la man viarte drete sul fiât e sul stomi. «Chel 
nuje cho mangj mi sta fêr culi dentri par vincjequa- 
tr'oris». 

«Gjavait für la camisole, la cjamese e la mae», j dis 
il dotòr. 

Vico si disviest e il miedi al scomenze a sintij il 
cür cun ché plerute ch'al a, po' j palpe il stomi e il fiât, 
po’ lu poche ca e là, po’ lu scolte cu la sô orele, daúr, 
lu fas tossi. 

«Fumaiso?». 

«Chel alc». 

Al torne a palpaj il fiat. 

«Bevéso?». 

«Siór dotór che nol stéi disturbási, lu préi...». 

DIARI 


Simpri a riuart de uere. 
| ch'e cór tra l' Argjentine e l'Inghiltere: 
cui vinz? S'o stin er vôs, né come né, 
J ` x , A E A A h A 
a’ vinzin dutis dër, tant chê che ché. 


«Pussibill», al dis Bie 

biel sclipignant un taj ta l’ostarie; 

«in uere, a ce ch'o sai e ch’o ricuardi, 

nol po' suzzedi che un dai doi nol piardi». 

J ài dite: «No ad âl tantis par capilu, 

ma chest nome tal ultin si pò dilu: 
| quant che un al mole, ch'al à i cjossui plens. 
| Par ore cui ch'al piart al è il bon sens». 


13 di maj dal 82 

Minùsiis 


AI «Gjal blanc» a Segnà, une domenie devant mi- 
sdi par chel taj. Tante int. 

Tra i tanc’ un vieli, cun pòs dine’ neris in bocje, 
ma ben viestùt, cun vòi vîs. Al fevelave planchin cun 
tune parone tressade impins in te stànzie. ] diseve: 
«Sàe jê tros cho od ài?». 

«Diu... setante». 

«Aghe... aghe...». 

«Otante». 

«Aghe... aghe...». 

«Novante». 

«Lusignutis...». 

A" "n! veve novantetre. «Novantetre», al dis cjalant 
atór dut content. 

Intant ch'al diseve adalte vôs «Aghe... aghe...», 
tanc’ di lór ch’a bevevin ta Postarie si jerin faz dongje, 
e lui tal miez: sindic. Tra i tanc' si jere fat dongje un 
professór di mieze etat ch al oleve compari e riclamá 
ancje su di lui un pocje di atenzion dai presinz. Fat 
dongje ch'alèj dis al vieli: «Sichè vó a varèssis novan- 
tetre agn?!». 

«Nol è ch’o ju varès: ju ài», j rispuint il vieli. 

«Poben», al zonte il professór, «jo 'o ài une agne 
ch'a ’nd’ à novantesiet»; e al cjale duc’ dulintór cul 

barbuz paràjar, come se chêi novantesiet ju vès lui. «E 
in plui», al zonte, «s'ai puarte une vôre miôr che no 
| VO». 

Il vieli al tas par un alc, po’ al squadre da cjaf a pis 

che professór pizzul e minudin, stret di spalis ch'al e, 

cun quatri spelocs sul cjáf e po’ j dis: «Lui mi fevele di 
une sô agne che jo no cognos e che no jentre par nuje, 

jo invezi o feveli cun lui e di lui ’o dis chest: che jo, 
intant, ai miéi novantetre o soi rivät, e lui, quant?...». 





L'aghe che tu tocjs dai flums 'e je l'ultime di ché ch'e je 
lade, e la prime di ché ch'e ven; cussi il timp presint. 


Leonardo da V inci 

PERAULIS 


La Mie di Min 'o sai 

che a Min no lasse mai 

di dij di dut, a brut: cjastron, orgnan, 
salvadi, rosean, 

sturnel, pandolo, zus, 

batali, màs, catüs... 

fin «scemo», par talian. 


Lu cjati ir l'altri cun tun libri in man. 
Mi smaravei: «Copari, 

chel libri?». «Un dizionari». 

«Ma tú, di quant in cat... ». 

«Pe femine, ch'e impari 

qualchi altre peraulate, 

che forsi ali la cjate, 

di dimi in plui di chés che mi dis za». 

Int a la buine 


Dongje de cjase di Toni Bilús, a Caprive, a’ jerin 
un pòs di pomárs (miluzzars e piruzzars), e sot vie a 
zujavin simpri une mieze dozene di fruz. 

Une di a’ passin doi carabinirs e j domandin a sco- 
tedèt al barbe Toni: «Signore, di chi sono quei frutti 
li?». 

Ur rispuint: «Chéi doi plui granc’ a son miéi ne- 
vòz, fis di mé brüt, chéi altris quatri di une famèe ca 
vizin». 


Une di si cjatin insomp dal cjamp Bepi Gnèngul e 
Toni Sfiligoi, di Caprive; Toni cu la falz in man e Bepi 
cu la forcje dal fen su la spale. 

Bepi al ponte la force partiare, j póe un pit parsó- 
re e metint il barbin insomp dal mani j dis a Toni: 
«Atu sintút che tes grandis aziendis agrículis ancje il 
vin neri lu fasin deventa blanc?». 

«Ma cemüt fàsino chéi diàmbars!?». 

«Ma, sao jo; cu la chímiche ’o pensi; e po’ ancje mi 
par ch'a vébin un argagn gnüf. Robis di uê, Goin, 

Toni al pense un moment e po’ j dis a Bepi: «Sastu 
Bepi, cumò cho j pensi, jo di chimiche no m'intint; 

ma chel argagn che tu disis tà ch'al fas deventâ blanc 
il vin neri ’o crót di vélu ancje jo di une vóre di agn». 

Brao Toni, chel cho ài ancje jo, ma no j vevi pen- 
sát». 


Subit dopo de prime uere mondiál Toni Bilús, 
chel cho ài dit ca disóre, al veve in cjase i muradórs 
ch'a vevin di mètij sù il för dal pan, che chel vieri ch'al 
veve j al vevin sdrumát í mucs. 

Alore il prin omp j domande: «Barbe Toni, cemút 
vino di fá chest fór? grant?, pizzul?». 

Il barbe Toni al mande un pòc indaúr il cjapiel, si 
slisse il barbuz e al rispuint: «Sintit mo ümign: ai fru- 
taz di ué ur plás di mangjá il pan fresc, simpri fresc. 
Alore baste ch'o m'al fasédis ch'al tégni dentri chés 
vincjecinc pagnochis». 

In chéi timps lis pagnochis fatis in cjase a’ jerin di 
doi chilos da Pune. 


BEPI DI DIANA 

JUKE-BOX 


Al è come un altár 
aprüf di ché parét 

tal «bar». 

Intòrj un trop 

di chéi de cjavelade: 
al par ch'a prèin... 
Ma nò! 

Al’ son in tun continuo 
dáj di gramolade 

a un sbit di «chewin gum». 
Ce muse concentrade 
tal zigaleo 

di chel tramai ch'al sberle! 
Lu fasin lá di gheo 
chel rompidum: 

lu stuzzighin 

cun cinquante francs, 

e [ui cumò e dibot 

al glot monedis. 

'O stimi che nol tâs! 
Di no lassâmi nancje 
bevi in pâs un taj 

cun tun ami! 

Par fevelaj 

'o scugni alzá la vôs. 

Folc di un tramai!, 

'o sejampi vie di chi! 

Ao di lassámi meti in crós, 
CHS 5it 


Anin... Bertin, 

cirinsi un altri ambient 

dulà che par prionte 

cun cent francs di vin 

no vébin di piâ chest rompiment. 

| M S Justin 

2 | S. Marcelin 

3 V. 5. Live 

4 S 5 Quirin 

5 D CORPUS DOMINI 


2c 


6 L S. Norbert 
7 M $. Genie 
B M S. Medart 
9 | 5. Efrèm 
10 V S. Diane 
11 5 SS, Feliz e Furtunât 
YA 12 D S. NOFRIO 


13 L S Antoni di Padue 

14 M S. Liseo 

15 M S. Vit 

lé | S. Aurelian 

17 Y  SS.Ciriache e Moscje 

18 5 & Manne _ ' 
H 19 D SS GERVAS E PROTAS 


20 L 5. Etore 
21 M S. Luis Gonzaghe 
22 M $. Nicete 
23. ] 5. Lanfranc 
24 V S. Zuan Batiste 
250 S S. Guliemo 

Mm 26 D 5 RODOLF 


2 |b S. Ciril di Alessandrie 
28 M S. Ireneu 

29 M SS. Pieri e Pauli 

30 ] SS. Protomártars 

Jugn. Su bai roncs a lâ a robá cjariesis 
pissangulis, blancjatis, durièsis... 


E po’ a San Pieri a sagre sul Tarcint, 
cun don Camilo, e siviloz, e int. 

La int 


Si à vit sgagnit e polemizat su la insegne «Di bessói», 
nassude cul moviment autonomistic furlan in chest dopouere. 
Ma pal plui a’ son stadis ditis nome cjossis stuartis, in ra- 
puart cu la pulitiche e no cul mút di jéssi de int. 

In realtat, l'insegne e rispuint propit a chest jéssi, cun dut 
ch'al podarès la ben ancje a altris inz dal arc alpin. 'O sin 
puartáz a fa dut di bessóz, senze dipendi di chei altris, che chei 
e' an dal sigür vonde cefà par lôr cont. Domanda alc al di- 
sturbe, plui cui ch'al fas la domande che no cui che la scolte, e 
si bramarès di podé muri senze vé domandat mai nuje e nis- 
sun. 

Chest al è l'aspiet plui biel e pusitíf dai furlans. 


* 


L'aspiet plui brut e plui dineatif al è sul ledrós da 
l'insegne, là che si podarès lei «In companie». 

In companie i furlans a’ stan ben nome ta l'ostarie, 
cul tajut e senze impéns di nissune fate, libars par 
qualchi ore parfin de companie de cjase, par qualchi 
cjacare legre cui amis. 

Sul lavór, si pó jéssi in plui di un, si capis, ma 
miór se ognidun pò lavorá par so cont. E al pò là dut 
ben se nissun olse fâ qualchi osservazion. Ancje sul 
siarvizi militár, si capis, si pò jessi in plui di un, ma li 

ret al è dut un altri discors, che si è come ta l'ostarie, 
senze impéns di nissune fate. A’ pénsin chei ch'a co- 
màndin. Se po ancje sul lavôr il comant al è forest, i 
furlans no an nuje ce di: ur va ben e a’ fàsin 1 bráfs. 

In dut chest, però, al è un pont trement: cemüt 
puèdino i furlans metisi dacordo co a’ scugnin, tal in- 
teres di duc’ e di ognidun?... Al è za tant s'a rivin a la 
dacordo di no podé lá dacordo. 


O ce brute companie, 
tant scombati par vé nie! 

«Colonnello Botti» 


Al veva una musa dura, tirada, un compartamint 
dar, un ciamina cun tant di stomit in four; insoma al 
ti someava sul seriu un colonel: in pi, al fevelava un 
talian squasin perfet, sensa nencia missuna flession 
dialetál. Cussi al era difissil savei (massima par chei 
foresc”), s'al era propit un colonel opur un sambarlot. 

| In realtat, puoret, al era un bon sotanut, normal di 
ciaf e di dut, che dopo tornat da l'Africa (partit volon- 
tari, cui «Leoni» di Musulin), forsi pa” la sbigula ciapa- 
da durant i combatimins, al si veva metut in tal ciaf di 
essi colonel e nissun al era mai rivat a falu persuas dal 
contrari. 

Di fiesta a’ si meteva in tal pic da la giacheta la 
medaja da la Cresima e che da la Cumunion e cul so 
pas da militar, al cjaminava st e ju par il pais, gjoldin- 
sila un mont a da comans, massima quant ch al jodeva 
qualchi soldat. «Quando parli col colonnello Botti» al 
diseva «devi metterti sull'attenti. Quella cravatta è 

| fuori posto. Attento! La prossima volta che ti becco, 
ti faccio sbattere dentro». 

E cussi di lunc. 

I soldas a scatavin sul atent, pensant magari ch'al 
fos un colonel in pension. 

Una fiesta in stassion, al ferma un militár e a ghi 
domanda andula ch'al va. Il soldat a ghi rispunt ch'al 


103 








va in licenza. Bot al vou savei encia tros dis di licensa 
ch'al A e il taltanut j rispunt ch'al à sinc dis. Alora Bot 
a ghi dis di daighi il sfuei da la licensa; il soldat, con- 
vint di vei di fa cu'n colonel in borgheis, al tira four il 
sfuei e a’ ghi lu passa a Bot. 

«Il Colonello Botti, visto che sei un bravo artiglie- 
re» j dis cun solenitat, «ti regala dieci giorni in pit». 
Sensa pierdi timp, al tira four la pena dal scarselin e 
al scrif in tal sfuei da la licensa dal soldat: «10 giorni. 
Firmatto, Colonello Botti». 

Il soldat al sbat i tacs sul atent e ringrassiant, al 
salta a galop sul treno justa in timp, ch'al partiva. 

Dopo disivot dis ch'al era a ciasa, a son rivas i car- 
bugners a brincalu e denunsialu par disertor dal eser- 
cit talian. 


OVIDIO COLUS 


(Furlan di Cjasarse) 

SUSPIEZ 


Tune cjasute adôr de mê badie 

squasi ogni sere 'o lampi che "ne store 

e impie un lumin, `e fas un segno e alore 
un omp al jentre e al va a fáj compagnie. 


E Jo di chel omp ali no sai di nie, 
ma al à un aspiet di muc ch'al in'namore 
e, dade chê sô visite a ché ore, 

1 mièvignit sù il suspiet ch'al sei ge spie. 


La stesse camarele si è inacuarte, 

e ché altre di, cul cogo e cu la bàlie, 
si son metúz in scolte daúr la puarte. 
Però mi àn dit che no àn imò capit 

se a dan s'al tire dongje da l'Italie 

o a dan unicamentri dal marit. 


(Traduzion di Meni) 

O lei sul sfuéi che Calvi, chel banchir 
ch'al veve bandonat il so quartir 

di Rome là ch'al stave 

dopo di vé ingjanat il mont intir 
senze di nie a nissun dula ch'al lave, 
'o lèi che lu an cjatat 

cadavar muart, picjat. 


Duc” si jere domandat, 
co al jere scomparit, 


dula ch'al fòs finit: 
a Viene? a Berne? a Mònico? a Parigj? 


Picjat, in tal Tamigj. 
E, intòrsj, milions tai sachetons. 


Viodüt ce ch'al suzzét cui milions? 
Viodüt ce ch'al suzzét co no si è ligj? 


19 di jugn dal 82 

I sparcs 


'O jeri ancjemò a vóre a Udin. ’O jentravi in ufizi a 
buinore es vot e ’o jessevi a misdi, e la femine `e fase- 
ve instès. E ducjdoi o tornavin a vóre ancje dopomi- 
stdi, des dös 'es sis. 

Naturál che, obleâz tant cho jerin, a misdi si 
gustave paste sute ué e paste sute doman, cul pomo- 
dore o cul ueli, che la femine no veve timp di dâ don- 
gje cui sa ce mangjas. 

Ogni tant nus vignive in cjase une cugnade bisia- 
che. J dave une man "e femine pe mondisie de cjase: `e 
lavave pezzoz, 'e sopressave... E “e parecjave la taule, e 
‘e cuejeve la paste a misdi, cho podessin sentási e vé il 
plat li devant. 

E alore une volte che cheste cugnade la vevin in 
cjase, mi vigni su ché di insiorâ i nestris gustás, e, mil 
plui mil màncul, o comprai un chilo e miez di sparcs 
di Tavagna, frescs, blancs, gruès come manis di scove. 
J ai consegnaj a cheste cugnade e ’o j diséi: «E tú, che 
tu ás timp, tu ju cuéis, e ué a misdi ju gjoldin». 

E `o léi a vóre. 

E intant ch’o jeri a vóre, des vot a misdi, tra une 
cjarte e chê altre, tra une tabajade cui clienz e chê al- 
tre, 'o lavi cul pinsir a chéi sparcs cho varès mangját a 
misdi cui pis sot la taule, gustôs, tenarins, di tocjâu 

tun bon ueli di ulive! E no viodevi Tore che sunas la 
campanele di jèssi par cori a cjase! E quant che la cam- 
panele finalmentri 'e sunà, dut un fum! 
_ "Osintii l'odór dai sparcs sul antil... 

Un biel mantil su la taule, i tavajuz, i pirons, 1 cur- 
tis, lis tazzis, il butilion di neri... 

I sparcs? 

Tre plaz su la taule: par me, pe mé femine e pe cu- 
gnade. E in chéi tre, un mac di manis di sparcs! 


La cugnade 'e veve creváz i sparcs fin al pont che 
si jerin cricáz senze un sfuarz di plui di cussi, `e veve 
butadis lis pontis te scovazzere, 'e veve metúz a buli 
chéi manis legnós, dúrs come gjambis di sorc, e nus ai 
veve uajáz in tal plat, cul so ueli e cul so pèvar parsó- 
re. 

No le ai copade parce ch’o soi un bon omp. 

«Isal il câs?» 


Virgjlio al jere tal ospedal. Al jere jentrát par une 
pizzule operazion e al varès vüt di fermasi, stant a ce 
ch'a vevin dit í dotórs, par uns quatri dis. 


La sô femine no veve dade publicitát al ricovero, 
che nol jere il cas di fâ scjas. ’E veve mutivade la cjos- 
se juste a qualchi parint e a qualchidun dai amis plui 
vizins co `e veve vude l'ocasion di fevelaur par alc altri 
a vôs o par fil. 

Ma la gnove 'e veve stat póc a slargjási di un pa- 
rint a chel altri, di un ami a chel altri, di un cognossint 
a chel altri, e ancje il fat che la operazion e veve do- 
mandat plui di chêi quatri dis ch'al jere stát calculat 
tun prin timp dai dotórs, si jere sgjarnat ancje chel. E 
alore a’ plovèvin telefonadis ae femine a cjase de ban- 
de di tanec’ a riuart de degjènzie dal omp, e tantis visi- 
tis tal ospedal, al malät. 

| Nome un fradi di Virgjlio, sposát, no si jere fat vif 
HL in nissune forme, tant che la femine di Virgjlio "e dise- 
l| ve: «Duc telefòne, duc’ domande, duc’ côr tal ospedal 
MI a viodi di chel puar cristian, e so fradi e sô cugnade no 
MI dan segno di vite...». 

E invezzit chest fradi une biele di, vignüt a savé 
I sépi Diu di ce bande che la degjenzie di Virgjlio 'e lave 

pes lungjs, j telefòne ae femine dal degjent e j doman- 
de: «E alore, il to omp?». 

«Al e la». 

«Mi jere stát dit ch'al veve di stá dentri chéi quatri 
dis...». 

«Al à qualchi linie di fiere...». 

«Ma nò», 

«Ma sil». 

«Alore al scuen stà dentri ancjemó?». 

«Fazil». 

«Alore, ce mi ditu? Isal il cas... >». 








Al è di vé gust di vé plui Ponór e la reputazion che no lis | 
ricjezzis; ma stant che in di di uê senze chestis no si à o no | 
si consiarve la reputazion, i omps par ben e” an di ciri di no 
vénint masse, ma chés tantis ch'a bastin ai fins di vê o di 
mantigni la reputazion e Pautoritát. 


Francesco Guicciardini - Ricordi - 18 

GJORNÂI 


Si conte che in Gjapon 

su tre personis, dós al è normál 

ch'a cómprin il gjornál. 

| TA = Lë A J = 

li] Nó invezi in dis ch'o sin 

un sòl `o 'ndi comprin. 

Parcè di chest? Quale ise la reson? 

Pai omps ch'o sin o pai gjornái ch'o vin? 

Falivis 


La frutate, une domenie di sere, 'e torne a cjase 
dute contente parvie che il fantazin si jere dezidút a 
vigni a domandäle ai siéi gjenitòrs. La mari `e jere en- 
tusiaste e distrade `e och a pronta la taule pe cene. 
Quant ch’al fo dut a puntin, la fantazine `e corè a cla- 
ma il pai ch'al finive i lavórs te stale. Cussi si cjatarin 
duc’ i quatri sentáz intór de taule. 

Intant ch al mangiave, il paron al squadrave il fru- 
tat e ogni tant al dineave cul cjaf par fâ capi che alc 
nol lave ben. 

Sicheduncje, prime di bevi il cafè, il pari al jevà sà 
de cjadrèe e al lè te vetrine a cjoli i ocjâi. Podopo al 
tornà a sentàsi. La fie, che veve tignút di voli dute la 
manovre, si puarta aprúf di so pari e sot vôs j disè: 
«Pai, nol è mico brut?!». 

«Po nò, fie mê, al va nome mal di cjalâ, par chel o 
ài scugnüt meti i ocjai». 


av. 

I V T sane di Gesti 
| 2 5 S. Oton ` i, 
| Mm 3 D S TOMAS APUESTUL 
| 4 L 5; Lisabete 
5 M S.Filumene 
6 M S Marie Goretti 
Ji^] 5. Pompeo 
8 V §. Procopio 
9 S S. Veroniche 
PH 10 D SS RUFINE E SECONDE e 
11 L  S.Benedet 
12 M SS Armacure e Furtunat 


13 M S.Rico 

14 J S. Camil 

15 V S. Buineventure 

ló 5 B. I "ergjne dal Carmelo 
YA 17 D S ALESSI 


8 L S. Fidri 

19 M SS. Juste 

20 M S. Elie profete 
21 J] S.Denélprofete 

22 V S. Marie Madalene 
23 S <S. Brigjde 
Mm 24 D S. CRISTINE 2 

25 L _ §, Jacun apuéstul 

| 26 M S. Ane mari de Madone 

| 27 M S. Pantaleon 
28. I S Celo 

| 29 V S. Marte 

| 30 $S S. Rufin 

| om 3 D S. IGNAZI 

Luj. Due’ in feriis, ce a Lignan, ce a Grau, 
ce in Cjargne ce in Cjadovri, cja’ dal diau. 


Nome il puar Meni fér a Feletan 


a strassa l'ore cul penal in man. 

La pulitiche 


Marcje pe pas a Rome l'an passât: 

i khomeinisc' di fuarze 

si imponin cui ritraz 

dal lor ayatollak, 

e nome i mujaheddins, a lor contraris, 
judaz dai pulizais ju an slontanäz, 


A Rome salacór si po capi 

ch'a jèntrin i Persians 

te pas in marcje olude dai Talians: 
chi no savin ce di, no sin Romans. 


Contrasc’ a nd è dal sigür avonde tal mont: baste 
pensa a Begin che j an dat il Nobel pe pas invezzi di 
dalu a Sharon! 

Ma parcé mo i mujaheddins a Rome ano olüt para 
vie chet altris? Ch’al séi parvie che Khomeini nol mer- 
te ancje lui il Nobel, cun dut ce ch'al à fat? 

In ogni mut la dimostrazion pe pas ch'e à vat stat 
ai 5 di Jugn dal an passat a Rome ’e a vat un grant ri- 
salt pe uere tra Islamics 

Ancje i Furlans a’ son pe pas, ma no van a Rome: 
a scombatin tra di lôr culi, tes ostariis; e invezzi di 

Khomeini, lor e’ àn Reagan e Breznev, ch'a son i plui 
impuartanz tal quadri de pulitiche internazionâl. Ce 
ustu po! Di Comelli o di Baracetti, cui sa nuje... 

Però, cetant scombati, cetant berlâ, cetantis fotis, 
parvie de pulitiche che plui internazionál ’e je e plui e 
fâs deventá velen ancje il vin plui bon, jessint che j è 
impussibil di utigni culi risultâz plui significatifs. 


* 


Alore, faz i conz cun sintiment, 
Bearzot `Ï è il sòl a fa il Furlan content. 

«A nizza» 


In chéi agn (trenteun, trentedoi, trentetre...), a Bi- 
liris, d'istát, a’ vignivin in feriis, o in vacanzis, o in vi- 
legjature, di fin di Rome: int pluitost intimpade, ch'a 
passavin lis lór zornadis mangjant, durmint e polsant 
in cjadreons soresere tai curtii di chés tre ostariis ch'a 
podevin dáur ospitalitát e a bon presi. 

Diviars di lor a’ vignivin ta l'ostarie de Zire, la 
plui cujete des tre, inneade tal vert abàs vie dal pais; 
adulà che la Zire 'e jere a disponi che il so omp, e il 
fissól che veve, e la brút si compuartassin cussi e cus- 
sì cui foresc’. 

Jê intant e lave abadant 'es vacjs, ai purciz, al po- 
lam; che a jê no j lave di stà daùr a mignestris, a taulis, 
a cjamaris.... 

Di rude furlane ch'e jere, nassude e cressude a Bi- 
liris, mai mote di Biliris se no par lâ a pit qualchi volte 
a Madone di Mont, senze scuele, di talian a o mastia- 
ve unevòre pòc, che il talian, in ché volte, lu savevin 
chel alc juste pre Scjèfin, il mestri Bete Bocon e chel 
rasonir dal Ucel.... 

Ma cui talians che ur dave ospitalitat 'e veve ben 
di fàsi capî e di compari, se no ce parone jèrie? E alore 
ur fevelave, ancje se no masse, par talian, chel talian 
ch'e jere rivade a meti a sotet in tanc’ agn di vite vivu- 

de, peraule ué e peraule doman, il miór ch'e podeve: 
«O bella signora», 'e diseve, «come & andata la notte? 
Ha avuto il suo?». E diseve: «Quest oggj va meglio di 
ieri come tempo nomo». Opúr e diseve: «Si mo a 
mangiare, che oggj si si lecano i diti». Opür: «Ogg mi 
pare che vi prontano a misdi i E di venir Pac- 
quagola solo a pensare». 

«Ce cosa, signora? Che avete detto» 

«..... i taliatelli, i taadeis, di venir l'acquagola.... di 
vigni l'aghegole nome a impensáju». Po’ ur diseve: «E 
ora mi toca di andar per le bestie»; e `e partive, dopo 
di vêur dit ae brit, a Nadalin e a Carlin: «Viodèt ce 
ch’o fais, savèso, che il nestri pan a’ son lòm. 

Une di `e cjòl sà il còs e la sèsule, e dal sotpuarti 
de stale ’e traviarsave il curtil par lâ a nise tun ciamp 
di blave dilà de strade. 

A’ jerin uns quatri dai siéi talians denant de locan- 
de che j disin: «O signora, dove va con quel cesto sta- 
mane?», 

E jé: «Vado a nizza». 

A nise! 

DIARI 


Zornade di passion: 


mi è muarte la copasse 

(par dile cun Zuan Nazzi Matalon), 
ch'al ven a staj la tartarughe: Gjse, 
ch'o j vevi dât chel non. 


O le ài ciatade secje sot la cise 

dal ort là ch'e viveve di un pâr d'agn 
a papucja plantagn, 

lis zatis largjs, il cjavut in fir, 

la bocje colór rose, spalancade... 

Co mi jere capitade 

dal bosc dila dal lic timp indaür, 

i asperz mi vevin dite 

ch'e varès v üz plui di cent'agn di vite. 
«Ché li», mi vevin dite, «e vivara 
che tit di un piez tu saras za di la». 


Asperz de borse. Invezi, créature, 
7 3 
jé é je te tiare dure, e jo 0° soi ca. 


10 di luj dal 82 

IL LUSTRESCARPIS FILOSOFO 


A’ son trent'agn ch’o fas la profession 
epür, graziant Idiu, no séi imo muart: 
‘o ài agn cetanc'; 'o voi cjaminant stuart, 
di chel instès mi cjati a stá benon. 


Sot sere mi rintani tun puarton; 

e la zornade dopo, adore o tart, 
cjamát di ce ch'al zove pe mé art, 

‘o ven culi e mi poi su chest cjanton. 


Ce ch'o nadagni, m'al ronteni in pas; 
se nie no cjapi, e mi suzzét dispès, 
‘o fumi un spagnolet e no j fas cas. 


Se la jentrade `e sùpare il valór 

di ce che mi covente, 'o salti il fues: 
, * B $ ^ > „A 

o siari la buteghe e 'o fâs il siör. 


CESARE PASCARELLA 


(Traduzion di Meni) 

Catine e la lave 


Ogni volte ch'o dopri la lavatrizze (benedet chel 
che le à dade dongje) mi ven tal cjáf Catine, la nestre 
buine Catine. "E vignive cajù di nó a fánus la lave 
grande. Mi faseve dül viòdile a sfadiá, cussi lungje e 
scarmide ch'e jere, e no sai cemüt che faseve a remena 
sul lavadór chéi linzulons dürs ch'a mertavin laváz toc 
par toc senze doprá masse il bruschin. 'O viót ancje- 
mò chés mans di viele cu la vere consumade tanche i 
déz. Tra une sfreolade e ché altre, si lassavin sujá dal 
grumál par podé sgarfá te sachete e tirá für la scjatulu- 
te dal tabac. «Ch'e nasi une prese, signorine. Al è bon; 
Macube e Sante Justine, cun dós gotis di melisse. J 
slargje il cjáf, che mi crodi». 


E jo ’o provavi, tant par contentále, po’ o lavi in- 
denant un biel piez a sun di «cis!» che la fasevin ridi. 


Cul lá des oris la blancjarie s'ingrumave, spietant il 
moment di jéssi sistemade in te pòdine grande e cjapá 
il batisin de aghe bulint cu la cinise di len, profumade 
cul orár. 

Puare Catine! Qualchi volte ’e faseve ciarz discors 
che mi fasevin ridi. «Sae, signorine, ancje cheste gnot 
'o ài sintüt un colp dapis; a’ son i miéi muarz ch'a vè- 
gnin a saludámi... Sae che il “breo rante” nol à mai pa- 


123 








din? Al si fäs viodi mo ca mo là, cui sa che nol passi 
ancje par chenti!». 

No savevi se tasê o fâ fente di crodi. 

Prin di sere la blancjarie `e jere dute te pòdine, ben 
fracade, cuviarte dal coledór, un telo tant fis che nol 
lassave passá la cinise. E un nasebon par dut! 

In tal doman Catin e resentave dute la blancjarie 
e, slargjant i linzúi, cui vôi lustris di sodisfazion mi di- 
seve: «Che viodi: blancje come dinc’ di cjan!». In vere- 
tat la robe `e crustave di net. 

Se Catine 'e fòs ancjemò in chest mont, no sai se si 
lassarès convinzi dal «bianco che pit bianco non si 
può». Vadi ch'e doprarés ancjemò lis mans e la cinise! 


L. S. 

In Afriche 


Cun Zenco, a Addis Abeba, tal 1939. 

Jo o lavoravi cun tune sozietàt che si interessave di 
agriculture in grant: miârs e miârs di cjamps a forment, 
blave, ueli di riz...., lui al dipindeve di une dite ch'e faseve 
sa hàngars, («campanons» al diseve lui), tal cjamp di avia- 
zion de zitât. 

I nestris quartirs no jerin distanz. Jo o stavi tune cjase 
di clap, lui, cun altris, tune barache provisòrie, tal cjamp. E 
al vignive squasi ogni sere a cjatâmi une volte finit il lavôr. 
E o bevevin Chianti «Ruffino», Chianti «Bertolli», Chianti 
«Contratto», fevelonant di Biliris ch’o lu vevin saldo tal 
pinsir e tal cur; e dai viéi di Biliris, e dai amis e des frutis di 
lenti, e di Magnan, di Samardencje, di Cuje.... 

O jerin ducjdoi une vóre tacáz, tra Paltri, ae Gjeme di 
Menon, fie di Rico e de Dosche, de nestre stesse anade, 
ch'e faseve la sartore e ch'e stave tal nestri borc a Biliris, 
tune cjase cun tune cusine che mai, cun tun fogolár che 
mai e dula che dute la zoventút dal borc si davin dongje a 
stá sú dopo cene ogni sere dal infalibil a contá parz o a sin- 
tinint, a cjantá o a zuja. 

Cheste Gjeme nus jere squasi súr, 

Buine come il bon pan, e perdonave lis nestris intem- 
peranziis, e capive lis nestris debulezzis, ‘e cjatave simpri lis 
peraulis justis par umiliá i nestris marums: che, in privât, j 
ai pandevin duc’. Sür, insome. 

E alore une sere di chel ?39, més di maj, ch'o jerin jo e 

Zenco tal gno quartirut denant di un fiasc di Chianti «Con- 
tratto» a fevelonâ di Biliris, nus vigni sà che di scrivij a 
cheste amie. 

Cjarte e pene: «O scrivin ducjdoi», Jo o diséi, «ma in 
forme particulár». 

«Cemüt, mo». 

«In puisie. In versi “baciati”, come che si dís par ta- 
lian». 

«Ven a stáj?». 

elo o buti jù un viars, e tu, dopo, tu'ndi butis jù un al- 
tri cu la só rime. Come quant che a Biliris o fasevin lis zà- 
taris». 

«Bon». 

«O scomenzi jo, e tà tu mi vegnis daúr». 

«Furbo», mi dis lui dopo ch'al à pensât un alc. «Tu, 
cussì, tu püs sielzi ce rime che tls, e jo, invezzi, tú tu mi 
incjastris....» 

«Sta bon che jo "o sai che tú tu sás gjaváte». 


A] azete (ch'o lu vevi stimát!), e jo 'o tachi: 
Siamo quaggiù lontani dal paese... 

E lui: 

che ci troviamo insieme più di un mese. 

E jo: 

Dopo di aver cenato qui vicino... 

E lui: 


stiamo scolando un fiasco di buon vino... 

E jo: 

di vino che si intitola Contratto... 

E lut: 

e che molto è gradito al palatto. 

«Zenco», i disevi jo, «palato si scrivilu cun tun “t” e no 


cun doi». 
«Baste capisi», al diseve lui. 


E jo ‘o lavi indenant: 
Di vino a distudar la nostra sete... 
E lui: 
e a ricordarvi vol tanti che siete. 
E jo: 
Qui stiamo bene e non ci manca niente 
E lui: 
für di una bimba bionda e compiacente, 
E jo: 
di darci le sue grazie e i suoi bacetti 
E lui: 
e il suo proprio bechime agli ucelletti. 
E jo: 


l Come la Mina, come la Santina, 

E lui: 

come la Terza, la Maria, la Gjna.... 
E jo: 

Benedetta da Gjenia con le figlie.... 
E lui: 


che propi eran le sette meraviglie.... 


«Ma ce siet», j disevi jo,: «a? son tre: la Santine, la Ma- 


riute e la Gjne....» 


«Ma a' valevin par siet». 
E vie vie. 


La lètare al veve olüt finile lui a so müt, cu la rime, ma 


senze sta a fastiliá sul «endecasillabo» ch’o j vevi fevelát jo. 


Al veve scrit: 


Meni lamenta che culi ci manca 
una fanciulla bianca; 

io invece schietto e onesto 

dico questo: 

dopo tre anni di Africa Orientale 
per me o bianca o nera sono uguale. 


Al è un pecját che la Gjeme'e vebi piardude cheste te- 


stemoneanze di un jenfri di vite intrigós fin che t'üs, ma, 
par nò, tant biel, impajabil. 

«ALLA SELVA» 


Boschete cjare, solitàrie, amie 

dai miéi pinsirs duc' imbombâz di pene 
cumó che tai dis gris la buere 'e mene 
zulugne e frêt, un frêt che dut al pie; 


e la tô ombrene verde dulinvie 

si è fate blancje come la mê grene, 

e in lác di rosis che tu jeris plene 
cumò dilunc tu ás néf e glazze e nie; 


a cheste pocje lás che mi e di fazze 

jo ’o voi pensant, e al crüt für di misure 
ch'al è a imbramimi instés da cjáf a pís. 

E plui di te ancjemò jo'o soi di glazze, 

che a mi il gno inviár mi puarte plui criure, 
plui lungje gnot, e dis plui dirs e gris. 


GIOVANNI DELLA CASA 


(Traduzion di Meni) 

La bruza 


Sciu dis a’ son vignudis via dos bruzädis chan par- 
tat via scuasin dutis li secis da li vis: un danon da vol- 
tassi di ciâf. 

11 Britul al ciata Tanpona avilit pi che mai (sempri 
dut un lamentassi «ch'a no si pol zi 'ndavant, ch’a to- 
ciarà muri di fan» e via cussi, par dut l'an), cun una 
musa da simiteri, da fa poura. 

«Cu la bruza atu vat danze, j domanda Gino. 

Tampona, robis ch'al planzi (ch'al à la lagrima 
sempri pronta); ingropát ch’a nol rivava nencia a ri- 
spundi. 

«Ben ben, consòliti», a j fa Gino «tant i ti as `na 
biela femina». 


CX X5. 


(Furlan di Cjasarse) 

FURLAN DI UNE VOLETE 


Mans e schene di cariole, 
H di svangje e di picon, 
N ma cur discolz di frut. 
MI Nome un meracul, 
furlan dai privilegjos, 
al ti à puartát fin e pension. 

ASSENTEÍSIMS 


Zuanat al à un frutat senze mistír 
che in cjase j pese tant che un piscantir; 


che dutaldi lis mans al va spacant 
e al úl la lune, saldo domandant. 


Zuanat alore, sglonf e dut in tune, 
al va ge dì dal Sindic de Comune, 


À dis: «Il gno frutat merte judálu 

e tà, dal gno partit, tu scuégnis falu: 

un puest tu ás di cjatáial tun ufizi 

che tu "nd 'ás tanc’, cun nie di sacrifizi». 
I! Sindic j rispuint che ali nol pués 

che plens al à i organics; j rincrès. 

«Là ch'a 'nd' è quindis», j dà sà Zuanat, 
«al pò stâ un altri: sedis, il frutat». 


E il Sindic: «Ce sàal fâ?». «Nol è un artist, 
però al pò simpri fâ l'assenteist». 

Publicitâz 


'O gusti devant de television impiade che si è ’tòr 
la une dopomisdi. E a di un pont cheste television `e 
scomenze a fevelâ di «Lip», di «Dixan», di «Ava buca- 
to», di «Mira Lanza» ch'e scancele le «impronte corpo- 
rali...». 

«Cossa sarèssile queste “impronte corporali"?», mi 
domande la femine. 

«Al è chés ch'a rèstin quant che no si rive tigni- 
le...». 

«Cer». 

«Chès maglis che si sporcje la “biancheria in- 
tima”...». 

«Ah!». 

Po’ a’ disin di «Lines notte», e a’ mòstrin il cal di 
un frutin biel taront, che chest «Lines» lu tignarès 
simpri sut. Po' a' disin di un pezzotut ch'al € une mane 
«nei giorni del ciclo». 

«Ce ül di?», j domandi jo ’e femine. 

«Al úl dí che quant ch'a rivin chés zornadis cussi e 
cussi...». 

«Ce ditur». 

«... ches zornadis cussì e cussì ch'a rivin une volte 
al més a nó feminis...». 

«E e' àn di dilu propi cumo che si mangjer». 

Si, lu disin propi cumò che si mangje. Chêi prodoz 
ju presèntin sul viduo propi co al è il plat li devant: il 
«Lip», il «Dixan», il «Mira Lanza» ch'al scancele «le 
impronte...», il «Lines notte» ch'al ten simpri sut il cül 
di un frutin (ma cdl simpri!); e il «WC net», e chel pra- 
parât «per í giorni del ciclo», e í ròdui di cjarte fine 
«Dieci piani di morbidezza...». 

Sarà! 





Lis cjossis passadis a’ fasin lusôr a chês che si varan un do- 
man, parvie che il mont al è simpri compagn, e dut chel 
ch'al è e ch’al è stat tal timp indaúr e lis stessis cjossis a’ 
tòrnin, séi pür sot nons diferenz e sot colôrs diferenz. Ma 
no duc’ lis cognòs: nome chel ch’al à il cjâf a puest, e lis cja- 
le, e lis scrutine e lis cunsidare cun diligjènzie. 


Francesco Guicciardini - Ricordi - 114 

L. do 5. Alfons 
2 M  S.Eusebi 
| 3 M S.Lidie 
| 4 d S. Zuan Marie Vianney 
5 V  Mladene de néf 
6 S Trasficurazion dal Signór 
| m 7 D S.DOMENI 

S. Gaetan £3 
| 9 M 5 Roman 

10 M a Lurinz 

| HE al S. Clare 

| 12 V S. Macari 

| 13 S8 ¡Si Pue 

14 D § FREDO 

H 15 L MADONE D'AVOST È 
16 M S Roc 
17 M S. Jazzint 
18 J  §. Eline ` 
| 19 Y  S.Zuan Eudes 
| 20 5 5. Bernart 
| Hu 21 D S.PIUX PAPE 
22 "E S. Marie Regine 
23 M S. Rose di Lime = 
24 M S. Bartolomio apuéstul 
25 ] S. Ludui 
26 V 5. Sandri 
| ZI 5 S. Möniche 
XX 28 D S. AGUSTIN 


29 L Martueri di 5. Zuan Batiste 
| 30 M  S.Gaudenzie 
| 31 M S. Aristide 








Avost. Stofaz. Pastrade tu t'imbatis 
in prucissions di machignis che mai. 


Al par che la binzine e sedi a gratis, 
e invezi `e coste plui che no il tocai. 

Il lavor 


| Nissune sodisfazion no je plui grande di ché di fini une 
vore dopo di une grande lavorade. 
| Vico di Cec - ch'al sarès pe ufizialitát Lodovico Zanini - 
Ul tal so libri «Friuli migrante» al conte dai furlans in glorie 
| par vé finit une galarie de ferade tant timp prime di une date 
previodude, al pont che il guviár di Viene al a scugnüt fâ une 
lez spezia! par rivá a pajá a l'imprese il premi stabilit par 
ogni zornade denant di ché date. 

Duc! sa che inchevolte si lavoronave sedis oris in di par 
mangjá póc e vivi in miserie, ancje cjapant premis. Cun dut 
| achel, i furlans a’ gjoldevin di lavór, e sul lavór si impegnavin 
plui che no cu lis feminis e cul vin. 


ll Alore al è biel jéssi granc' lavoradórs. 
| No masse. 
| Parceche i furlans ancje tal Forest no lavin daür di 
| Sindacaz, fasint dam a cheialtris; ma ancje parceche, 
| come ch'a lavoravin saldo sot paron, cussi co à jerin 
| parons lór a’ fasevin lavoroná piès dai nemai chei 
ch'a vevin sot. 
Simpri Vico di Cec al conte di ziart Pieri dal Asét 
ch'al faseve lavorá la só int unevore prime da lore ju- 

ste e co chei a’ protestàrin al cjala Porloi e al disè che 
si, a’ vevin reson, ma ch'al jere un tal lusòr di lune 
ch'al veve crodút ch'al fos za di, e alore, co a’ jerin za 
dismoz, al jere biel lâ a vore daurman. 


ak 


Si sa, il lavór `l è biel, ma chest `! è il pont: 
savino il pro par cui, e par ce cont? 

«Maschilismo» 


Cui che si met su Pautostrade di Milan a Gjènue, 
lassansi daûr i cristai di «Milanofiori» e saltant für su- 
| bite a gjestre tra canái, cjamps di ris, ranis e muscjns 
l| grues come dindis, al rive, cun qualchi dificoltát, a 

| Domenegasco. E li al cjate, tun cjasal un póc fur, “ne 
tratorie che si clame «La Madonnina». 
d Une di ’o soi rivät li ancje jo e, di gjestòrs, o ài cja- 
N| tâz tre furlans: di Latisane, di Pesâriis e di Prat di 
| Cjarghe. 
L'ambient, cun vins che Di’ vuardi e cun sgnapis 

di chés, ’o ai scuviart ch’al e fat, in sostanzie, par ripe- 

ti, se no lis carènziis, almancul í pros da l'emigrazion. 

Lis feminis a cjase, a Milan, a qualchi chilometro di 

distanzie, e i omps tune ostarie dula che, cun compa- 

gnament di piano e chitare, si fasin variazions «su 
| temi classici»: «In chel di da lis més gnozzis....», «... e 
mé mari püarino....». 
Matrimoni eminentementri morganátic, si capis, 
par sovrans in esili. 


P. Z. 

E alore in librarie 
e comparis un'altre antologje. 


Dopo di chê jessude za di un piez 
pal editôr sâr Moro di Tumiez 

ch'e à fevelát des lètaris furlanis 
des etis plui lontanis 

fín ae metát dal secul ch'o vivin, 

ché chi ch'o discorin, 

sudade instès dal siór che si è tentat 
di presentáj la muse chi di lat, 

e ven a dinus di chéi mil di lòr 

ch’ e an scrit te mode miór, senze sparagn 
tai ultins corantagn 

di ca e di là des aghis, fin ae Basse. 


Doi tomos. Cincent pagjnis e passe 
sui mil ch'o conti, che no ‘n’ mancje un. 


No mancjn nancje chéi ch'a son nissun. 

LA PÔRE 


Ne surisute tal desert vignude 

tun cjâr di robe di une caravane, 

a miezegnot dal cjâr 'e je jessude 

e `e viôt un'ombre a jèssi di une tane. 

E à pore e `e pense: «Ca mi an cognossude». 


E berle: «Cui è laß». E dal dit al fat: 
«'O soi, se no tu viodis, un leon, 

ma sta cujete e no stá a piardi il lat». 
«Oh scuse», j dis, «'o jeri in aprension, 
ch'o suspietavi che tu fos’ un gjat!». 


TRILUSSA 


(Traduzion di Meni) 

F. an DER 


Quant che si devente viêi 


Sul Boletin parochiál di Biliris dal més di luj dal '82 
nus à plasüt di lèt une riflesston di no si sa cui intitulade 
«Quando s’invecchia», scrite par talian. Nus à plasüt in for- 
me ch'o vin pensât di ripuartále culi voltade in furlan, cu la 
speranze ch'e plasi ancje ad altris. 


Quant che si devente viêi, il mont si presente plui 
pizzul parceche no si cjamine plui come prime. Lis 
gnoz a’ devèntin plui lungjs parceche si duár mancul. 
Lis stradis no finissin plui parvie che si si strache subi- 
te. La bielezze si volte viars di ce che si à dentri. 
Quant che la piel si ingrispe, quant che i cjavéi a’ de- 
vèntin gris, quant che la schene si plèe, in ché volte a' 
madrèssin e si mòdin lis dotis dal cür. La bielezze in- 
teriör "e brile viars il difür. In tun cart sens si pò di 
che un omp vieli al è plui biel che no un zòvin. 

In primevere il pomâr al pò mostrâ cun braure la 
bielezze des rósis ch'al à, ma di Siarade, quant che lis 
siés pomis a’ spiin dai ramaz, al sarà inmò plui cjalát e 
preseát. 

SCOVASSIS 


Tra i gruns gualifs 
de giara 

ogni tant 

qualche grun 

de scovàssis. 

I bòssui rusins 
contra al sorele 

i son bocis slambradis 
e sbrindui de plàstica 
1 son mans 

ch'i sgorla 

cu l'aria 

ch'a ven ju 

da la streta de Ravèdis. 
E nos 

ancta nos 

gruns de scovàssis, 
rusinas li’ peràulis 
ch'i se ingruma 

ta un vive sgangherà. 
Ma sora un grun 

i sufs de li’ erbis altis 
i son sclis 

de sorele..... 


ROSANNA PARONI BERTOIA 

A Sante Marie Madalene 


Si lave sà a Sante Marie Madalene, di Biliris dulà che si 
stave, le ultime domenie d'avost, ch'e jere la sagre. 

Sante Marie Madalene `e jere, e ’e je ore presint, sot dal 
Quarnan a misdi e dal Cjampon a soreli jevát, sun tune 
cueste che si insede sot vie dal Quarnan e che po’ `e va ju 
cjavalant de bande di Stele e Zomeais. 

Jo no soi in grat di dî quant che i biliroz e an tacát a lá 
ogn'an a Sante Marie Madalene le ultime domenie d'avost 
e ni par ce cont; 'o sai nome che a Sante Marie Madalene a' 
lavin més agnis, la Dosche, la Nene, la Catine de Lile, daúr 
di ce ch'a disevin ch'a vevin fat prin di lór i lórs viéi. 

Rar ch'a lassin i omps. La sagre 'e jere pes maris e pai 
lór frutaz, mascjos e mascjs, fin sui sedis disesiet agn, che 
chéi ch'a 'ndi vevin di plui a’ jerin pal mont. 

A’ lavin sò, chesc’ frutaz, compagnäz di qualchi femine 
asperte e autoritarie. («Mame, puèdijo lâ a Sante Marie Ma- 
dalene?». »Cun cui?». «Cun Zenco, cun Gjone, cun Nejo, 
cun Pisto...». «Nò». «Ma nus compagne la Costantine...». 
«Cussi tu pus la»). 

Nus lassavin la a durmi la sabide di sere sui toblaz (di 
Gin, dal Ucel...), duc’ insieme par séi pronz 'tór la une di 
gnot a parti, che s'o vessin durmit ognun te só cjase ‘o va- 
ressin secját lis mirindis ai viéi tal jevá. Lis frutis a’ lavin tal 
tinel de Costantine o de Catine de Lile. 

'O scomenzavin a parecjâ i mangjas un mês prime, gra- 
tant des cantinis e dai camarins ué un toc e doman un altri 

toc di formadi o di salamp o di ardiel, e a pracurâsi qualchi 
scjatolete di cjâr o di ton o di saradelis tal ueli..., e un mês 
prime o scomenzavin a dà dongje lis torcjs cun stope, mu- 
scli secjât, cere e pês, di impiâlis par no periculâ o piàrdisi 
sul Cjampeon sot vie di chéi cjastenárs di mil agn ch'a fase- 
vin une ombrene che mai, di no viodi, se no vessin vudis 
lis torcjs, nancje a tre braz. 

I trois par lâ sà di Biliris, séi pûr póc segnáz, a’ jerin 
doi: un al lave pal Cjampeon de bande di Cragnolin chal 
jere l'ultin borc di Biliris a tre quarz de montagne, chel altri 
al lave sù pe Blancjade de bande di Samardencje, e chest al 
lassave für la piche de mont. I doi trois si davin dongje in 
tun sòl di la de piche de mont, e, di li, une cjaradòrie fate 
dai militârs denant de prime uere mondial e lave a fini su 
la strade che di Montenárs e Plazzariis e menave a Sante 
Marie Madalene, dute a nivel ma mal tignude, traficade ju- 
ste di qualchi mul ogni tant, strete e cun corantemil volz. 

Lis torcjs si impiavilis nome co si lave pai doi trois cho 
ai dite dal Cjampeon. Oris di talpiná, di inzopedási tes li- 
dris dai cjatenárs ch'a inderedavin i trois, che lis torcjs a’ je- 
rin chés pocjs, adulà che nó o jerin in tanc’. E biel lant, la 
Costantine e cjantave, e nó daürij: 


Santa Maria Madalena 
cossa gave mangja, 
cossa gave bevu... 


Lant sù di dàvisi di vôs: «Dulà sèso». «Cajù». «Ce paja- 
rèssiso a séi cassù?». 

Par no piardi il fil: quant 
ch'o vês lete la pagine 149 
'o vés di lèi la pagine 151 
e podopo, par ordin, lis 


paginis 150 e 152. 


Coragjo! 


Pal Strolic 1983 

Si rivave di là dal Cjampeon ch'al jevave il soreli daür 
de Bernàdie, si spietàvisi su la mulatiere de prime uere 
| mondial e vie in prucission, cjantant, par lá a pàs: 
U capitano della marina 
l'è ammalato l'è per morir 
le manda a dire ai suoi soldati 
che lo rivengano 
a ritrovar... 


Dopo chês tre quatr'oris di rimpinâsi `e vignive fan, ma 
no si podeve mangjä: che a Sante Marie Madalene tocjave 
| là a fâ la cumunion, e in ché volte, par podé fâ la cumu- 

| nion, tocjave «essere digjuni della mezanote», par dile 
| come che la diseve la Costantine. 

Po’ si rivave. Si lave a Messe, che Messis a’ 'n' fasevin 
| une daür l'altre. Si comunicàvisi. Podopo, finalmentri, si 
| scomenzave a crugná, sentáz sui prâz 'toratór de glesie. 
| Quant ào mangjât, jo, cun plui gust di chés voltis? Slo- 

cjs di formadi par cal, saradelis tal ueli, pevarons sot asét, 
ardiel verzelát... E pan. Une volte ’o soi rivát a mangjá 
trentedoi pagnuz tal cors de zornade, che la Gjeme, a Bili- 
ris, m'al ricuarde ogni volte ch’o la viót: che in chéi trente- 
| doi a nd ere ancje une mieze dozene di siéi. Tal prin qual- 
| chidun al lave ancje sul tór dal país, alt plui che no chel di 
| Mortean, a scampanota, ma dopo che Toni Ucel un an al 
jere colát ja di dentri dal tór riuinansi par simpri une spale 
e salvansi par meracul, nissun lave plui. 
| Si crugnave, duncje. Cui ch'al veve chêi carantans ju 
| spazzave dai colazzârs par vuès e clapuz, par pevarins e par 

ma sàndui o scarpez, al jere un afar a sta impins. Il cül al 
jere saldo partiare. Si sbrissave e, cúl partiare, si inviavisi 
su ché rossite che nancje su la glazze, e nome a fuarze di 
sgris si rivave a fermási chel alc, braz a larc. Ma si jevave 
impins, e un pàs dopo si sglizziave di gnüf. 

Pai frutaz ch'a vevin bragons di tele di tendis di militar 
o di tele di monture di fadie di soldát, il fat di vigni jú il cúl 
partiare pe cleve nol creave problemas: i bragonuz si lima- 
vin, e scjao! Ma lis frutis che no vevin bragons (che 1 in ché 
volte lis feminis, guai!), e che sot de lór cotulute a’ vevin 
chés mudandutis a capis..., chel vigni ju, cül partiare, dal 
Cialis... 

Pisto, Nejo e Tinae si visàrin a un pont che chè frute 
che il so non no lu pant, lis mudandutis colór di rose ch'e 
veve no j vevin tignùt. Ridi! E duc’ cori abàs vie di ché 
frute (ch’e vignive jù, cùl partiare), par cjalà in sù! 

La Dele, la Gjovanine, la Gjgje si visin di ce ch'al sta 
suzzedint e a’ clamin Enio, il plui grant, par ch'al justi lis 
robis. E Enio lis juste: al fas fermá duc’, al fas jevá impins 
la frutate. «Alt!», al dis, «ca a” covèntin un par di mudan- 
dis. Un di vualtris», al dis, «ch'al gjavi lis siês mudandis par 
che lis meti ché là che lis sòs lis à lassadis pastrade». 

Ma Ènio nol cjate nissun volontari, cun dut ch'al insi- 
sti. E alore al ponte il dèt viars di Zenco e j dis a Zenco: 
«Gjavilis tà lis mudandis». 

«Ce? jo?», al rispuint Zenco. 

«Si, ti», 

«Parcè jo?». 

«Parceche di si». 

«Ma jo, quant ao vudis mudandis?». 

èssis; podopo si partive, für che i fruz e lis intimpadis, pal 
Quarnan che si presentave dut slis li devant. 

Eiere lungje e fadióse la cjaminade par lá in Quarnan e 
pericúlose chel alc, e stufadizze ancje, tal prin. Si scomen- 
zave a gjoldi quant che si rivave sul Cjális, ch'e jere la pri- 
me piche, che si viodeve abàs vie Montenàrs, Biliris, Trep, 
Buje... Ma la gjonde total si la veve quant che finalmentri si 
rivave insomp, li che jere la capele dal Redentór, un prin e 
un dopo a seconde dai sghirez e dal flat di ognidun. 

Di lassú si viodeve dut il Friül, fin al mar. Si viodeve il 
stradon di Tresésin a Udin dut dret, il cjscjel di Udin, e mil 
pais: Tresésin, Reane, Felet, Palme, Pasian..., lis cuelinis di 
Buri e di Manzan. E il Podgora si lu viodeve («Ma ce Pod- 
goral», al diseve Pisto. «Si, il Podgora!», al diseve Nejo: 
«Utu che jo no cognossi il Podgora, che gno pari al a fate 
la uere!?»). Insumis un furmiär di país; e il mar là dapit, ju- 
ste un fil ch'al lusive, d'arint... 

Si mangjave ce che nus jere vanzát e po' atôr su la 
mont fin a rivâ a viodi il Tiliment a jèssi für di sot vie dal 
Brancot e a lâ ja par Osóf, par Pinzan... E a cjapá sà stelis 
alpinis, che la lez in ché volte ’e lassave. 

'O tornavin abas pal Cjalis. E chi, un an, nusèsuzze- 
dòt un fat. 

O jerin jo, Enio, Pisto, Nejo, Zurche, Tinae, Bepo de 
Stransigjare, Bruno Cjargnel, Pieri de Nene e altris; e Zen- 
co. E, di frutis, a’ jerin, la Dele, la Gjovanine, la Redente, 
la Gjgje, la Rite... e un'altre che il so non no lu pant. 

Il Cjális nol veve trois. Nol veve ni sterps e ni arbui. 
Ripit che mai, e fodrát di jarbe rossite, fine, basse e slichio- 
te, par chéi di nó che no vevin scarpons inferâz in tai pis, 

Infati, Zenco nol veve in chê di, ni nol veve mai vudis 
mudandis. Lis à vudis pe prime volte agn dopo, quant 
ch'alèstat fat artilir di montagne a Conean. E ancje in ché 
volte j es vevin dadis tant grandis che al rivave a imboto- 
nális tal boton dal golet... 

Setembar il biel mês: di indafarâsi 
tor baghis e sutinis e brantiéi, 


di podê mètijur dentri, a consolâsi, 
chêi raps ch'a ridin su pai roncs dai cuêi. 

Il furlan 


Il Furlan al è une lenghe, si salu; pal so sun, salacór e je 
la plui biele de Neolatinitát, ch'e ribat miór di chés altris i 
suns origjnaris. Esempli: «Tu vivis in tanti misèriis», al è 
Latin e Furlan, compagn. 

Ma al è cui ch'al domande qual chal è il «ver Furlan», 
cui ch'al orès che il miôr Furlan al fos chel dal so país, e cui 
che nol úl savént dal Furlan «leterari» tradizionál di duc’, 
dantjur valór nome che aes varietäz locals. 

Par furtune, senze lâ daür di un grum di resons e di reso- 
namenz che ur fasarès vigni l'inzirit, la int in fat di lenghe e 
pò cjatá la stabilitat che j covente te Sozietät Filologjche Fur- 
lane che à passe sessantagn di sperienzie e sapienzie. Li pa- 
raltri bielza scomenzant, dal 1920, si à cirüt ce ch'al jere 
plui sempliz e plui fazzil pe int: «Chi scrive cose d'inte- 
resse generale prende quale criterio per la grafía le co- 
gnizioni del popolo friulano, non quelle di letterati o 
di stranieri. 

E se adotta segni diacritici miri a facilitare la lettu- 
ra, e non la intralci, invece. 

In genere si rimetta al buon senso di chi legge, che 
saprà facilmente emendare le imperfezioni della rap- 
presentazione grafica dei suoni» («Norme per la grafia», 
in Bollettino della S.F.F., I, 31.12.1920, n. 4). 

E la Sozietát ur da ancje l'impuartanze che ur spiete tant 

aes varietâz, complenis di gjenuinitât native, che al Furlan le- 
terari cumun, che po al è l'unic ch'a puedin doprá chei ch'a vi- 
vin tai lücs la che si àn vudis plui comunicazions e messedan- 
zis di inz e di fevelis. 


Alore o sin a bon co ’o vin la Filologjche. 


Ma ’o vin ancje cui ch’al úl il difizzil in lac dal faz- 
zil e al contint ae Sozietát la só funzion normative. 


Ce biel piardi chel vizi 
che nus puarte a la fin par un caprizi. 

Distics 


Udin 1931, ’32... Une campagne publicitàrie par 
Lignan: Lignano Sabbiadoro. 

De bande no mi visi di cui al jere stât bandit un 
concors par un distic, «un distico», di riferisi a Li- 
gnan, € bielezze dal lúc, al biel savalon di Lignan. 
Chel ch'al vinzeve, a judizi di une gjurie formade dal 
professôr Ciro Bortolotti e no sai di cui altri, al varès 
vüt un premi «in denaro». 


E alore puar Maurizio Budai, puar Leon Nino Co- 
mini, e un dai fis di gno pari, ch'a jerin ogni sere insie- 
me, a’ dezzidin di partecipâ a chest concors. «Tentin. 
Se un al vinz, si va a fâ di cene lâ di Boschet a Tresé- 
sin ducjtre», "a vevin dit. A’ dezzidin ancje di no pàn- 
disi il distic o í distics ch'a varessin presentát al con- 
cors ognun par so cont. 

A’ concòrin. Une buste cu la direzion che ur jere 
stade indicade, il distic scrit a machigne sun tun sfuéi 
cun tune sigle abás vie, une seconde buste plui pizzule 
cun ripuartade par difúr la sigle e, dentri, une cjarte 
cul lór non e cognon; po’ cheste seconde buste siarále 
in ché grande, e vie. 

Spiete, spiete.... 

Il concors lu à vinzút Leon Nino cun tun distic 

ch'al sunave cussi: 


Tra San Giusto e San Marco ecco un tesoro: 
Lignano Sabbiadoro. 


Il distic dal puar Budai no si salu. Chel di un dai 
fis di gno pari, ve’ lu ca: 


Lignano, se tu hai la sabbiadoro, 
no m'interessa un boro. 


Tal cors de cene che, dopo, e’ an fate là di Bo- 
schet, Nino al à contát ce ch'al jere suzzedút quant che 
chéi de gjurie a’ vevin viartis lis bustis, par vélu savút 
di un so ami gjornalist. 

Alore lis bustis lis viarzeve il professór Bortolotti 
e al leieve prime par sè e podopo adalte vôs par chéi 
altris i distics. 

Quant ch'al à viart la buste di un dai fis di gno 
pari, «Orpo», al dis apene ch'al à let il test, «qui si 
scherza... chi nus mènin atôr....», e al reste cu la cjarte 
in man. 

«Parcè?», j domàndin chéi altris. 

«Leggete». E a’ lèin. «Ma chi è?». 

E ven viarte la buste pìzzule là ch’al varès di séi ri- 
puartat il non dal concorent. Al jere scrit: «Mah!?.» 

Le àn butade in ridi ancje lòr. 


* 
Altri distic, simpri in chéi agn, tal quadri di une 

«campagna per la seta». A jerin bezzins ancje li, e alo- 
re, simpri chéi tre, à stabilissin di concori. 

Nino al dis a un dai fis di gno pari: «Meni, ma 
cheste volte sul seriol». 

Ma un dai fis di gno pari al saveve di no podé riva 
insomp: cui podèvial competi cul Nino? e cul Mauri- 
zio Budai ch'al scriveve puisiis come nuje, e comédiis 
pal teatro dai ferovirs? 

Al à vinzüt Nino ancje li cun chest distic: 


Seta, per i color della bandiera, 
per Pala azzurra e la camicia nera. 


(In ché volte Cjampfuármit al inceave..). 
Il distic di un dai fis di gno pari? 


Seta, per camicette e per mudante, 
ma naturale, sana e perdurante. 


(«Perdurante», par chel fi di gno pari, al oleve dí ch'e 
varès durât in eterno). 

IMPIÂ EL PAVÉR 


Suna, cjampana granda, 
impía el pavér 
a una gnova zornada. 


Chéi tii glons sanciérs 

e je tanta sustura 

pe anima de nestra int, 
parceche e sfolmena lontan 
la lamiéria del cür. 


Ché tó vos adora 

‘e Je peraula amia 

e" son bocjadis di speranza 
che saciin 

la nestra pratesa 

di vivi angjmó stagjons 


a livel di omp. 
GIOVANNI MARIA BASSO 


(Furlan di Orsàrie) 

Cafès 


Tal 1950 o jà di li gno pari Rico al va a cjatâ mê 
cugnade Dele, só brit. Al jentre in case e mé cugnade 
] dis: «Oléso ch’o us fasi un cafè?». 

«Fami un café», j rispuint lui. 

«Us al fás», j dís jé, «cun tune machignute gnove 
ch'e je jessude di póc e che il gno omp, uestri fi, mi à 
regalade in chesc’ dis», e j mostre cheste machignute 
denant di mètile in vóre e j spieghe cemút ch'e funzio- 
ne. «In chest bussulot culi sot si met Paghe, in cheste 
forme di coladór si met il café masanát, chest atri bus- 
sulot ch al à il bec si lu invide parsóre vie, po’ si met la 
machignute sul fúc e il cafe di bevi al salte für un póc 
a la volte in chest secont bussulot che podopo si svue- 
de». 

Gno pari a cjale Pimprest come póc persuadút. 
«Sara...» 

La Dele si met a vóre: l'aghe tal so büssul sot vie, 
po’ il café masanát tal so cjòssul, po’ 'e invide chel altri 
bússul parsóre, podopo la machignute sul fúc. 

Ma si viót che no veve ancjemò masse a pratiche 
la machignute a riuart di cetant cafe masanát ch'al 
mertave metút, e di aghe cetante; infati, co il cafe al 
jessè tal so bussulot barbolant got a got (e gno pari a 
cjala suspietós: «Chel tramai, nol sclopara mico!?»), al 

jessè palidin palidin: agarole, adulà che gno pari il cafè 
j al vevin fat fin ali tal calderin o te cògume che j pla- 
seve tant, neri un ingjustri. 

Alore la Dele "e jemplà di chel so cafè une biele 
cjcare senze mani, j metè dentri une mieze sedon di 
zucar, "e messedà ’e messeda e po’ j slungjà cheste cjca- 
re a so missêr che subite j poja i lavris sul ôr. 

«Isal bon?», j domande seneôse la Dele. 

E lui: «Bon il zücar!». 


Lünis al mande martars par miàrcus par savé di jojbe se ví- 
nars al è intindút cun sàbide che domenie `e je fieste. 


Mê none paterne 

LA REZIPE 


Il mont al sarès miör 

se la int a’ cirissin di séi miór, 

e la int a’ sarèssin miór 

s'a lassassin sta di cir? di sta miör. 
'Parceche quant che duc’ cir di sta miór, 
nol è nissun ch'al sta miór. 


| | Ma quant che duc’ cir di deventa mior, 
duc’ sta miôr. 


Ognidun al sarès plui siór 

se nissun ciris di deventá plui siôr, 

e nissun sarès puór 

se ognidun al ciris di jéssi il plui puór. 
E ognidun al sarès ce ch'al varès di sét 
se ognidun al ciris di jéssi 

ce ch'al orés ch'a fossin chéi altres. 


PETER MAURIN 


(Traduzion di Meni) 

Gjai 


A’ jerin tanc' agn che Gjlde 'e lavorave in Svuizza- 
re, ma no si veve mai capit ben il so lavòr. In país e 
tornave in timp di elezions, sparagnant il biliet dal tre- 
no. 

E alore, une volte che rive, 'e va a cjatâ Dèlie, une 
amie di zoventüt e di.... matetâz, restade fantate ... par 
vocazion ('e diseve jê). 

Dopo lis solitis menadis su la salút, a’ vègnin ai 
petez dal paíz: une mieze zornade di cunfidenziis. Po- 
dopo Dèlie ’e mene l'amie a viodi la cjase sestade do 
il taramot, de cjamare fin al pulinar; e ca Gjlde j dis: 
«No sónin masse cinc gjai par quatri gjalinis?». 

Delie, pronte, la pae: «O ai cjapadis lis misuris 
tor di nò dôs». 


G. M. B. 

Utubar. Frêt in cjase, e tante mufe, 
e tante, tante, tante, tante stufe. 


Signôr, cb'o ti ài chi dongje, par ce cont 
átu pensát di métinus al mont? 

La culture 


In ce consistie la culture furlane? 

La peraule «culture» 'e je cussi plene di dut che ogni ri- 
spueste 'e sarès masse vueide. Al conven alore rinunziâ a la 
indentri e restá sul orli, cunsiderant soredut che il Friül, par- 
vie de pusizion e de storie, al à plui di altris regjons une cul- 
ture nudride di mutuazions. 

Cussi, se di une bande il scarsanali di cheste culture nus 
risulte di une consistenzie lizere, di chealtre o cjatin, parte cu 
la mancjanze di limitazion nazionalistiche, la viarture disli- 
mitade ai valörs particulars di duc’ 1 popui. 

Ce ch'al conte alèche ae nestre culture j resti, cu la len- 
ghe, un so jéssi in cundizion di cuistá simpri i valórs di chetal- 
tris che j van ben senze mai piardi i stet. 


Cumo si viót la int a piardi í siei valórs e a cuistá 1 
disvalòrs di cheialtris. | 

Il fat al dipent dal passaz de zivilitát contadine a 
ché industriál e al pant un contrast di scaturi: che pro- 
pit in chel che lis zitáz, cjapadis de póre dai dams eco- 
logics e morái, a” invòchin la difese dal ambient e l'e- 
sempli des ziviltáz contadinis, i contadins d parferis- 
sin un spetacul di fâ pietât. No sintin e no rizzevin la 

predicje ecologjche, e” àn nome une presse mortal di 
voltá par ajar lis lórs lidris, come se il velen cumo al 
fos il lór element vital... A” vuèlin deventá il contrari 
di chel ch’a jerin i vons e a’ còrin par rivá ce che ur è 
plui lontan e mancul congjeniál, fin al kitch, ae dro- 
ghe, al piés. 

No cognòssin la lenghe inglese, ma chest al è un 
signal pusitif: parceche nus fas crodi che i lórs fis (che 
ur an metút non Thomas, Jessica, Morris, Deborah, 
Henry, e vie indenant) a’ scugnin jéssi miór di lór. 


l! masse, piés dal nuje: 


al cjape l'omp, lu fruje. 

CONSÉIS 


Bernart j dis a Blás 

che a lui la V ire j plas. 

«Mi plâs», j dís, «che no sai di cetant. 
Le ài saldo tal pinsir, 

m'è viôt simpri denant... 

Farèssio ben a cjólme par muir?». 

Blás j rispuint: «Bernart, 

se tu lu fas’ doman al è za tart. 

La Vire che tu dis’ 

no si "ndi cjate un’altre tal país. 

Dotade che nissune, 

cui che la cjòl nol pò no vé furtune. 

In ché frutate li si cjate dut: 

‘ne muse frescje come un cil di frut, 

un stoméut di muardi, 

doi òmbui che... Di’ vuardi!, 

un zéi di cjolti i vôi! 

E in plui, Bernart, disóre dai zenôi...». 
A un tant Bernart al sta; podopo al dis: 
«Ma chesc' riferimenz cussì precís 

tè, Blás, cemut ju atu? 

ma tü, a rinart, se satu?». 

E Blás: «Tà, al pont, tu ás nome di sinti. 
Jo no feveli par sintüt a di». 

Fruzzons 


La femine e jere ledróse e apene mangjat di gusta 
`e jere lade a polzá. Denant di lá a polzà j veve dit ae 
sò cugnade Cuésime che, s'al vès telefonát qualchidun, 
jè no jere. «Tu cjapis sà tà», j veve dite. 

Subit dopo il telefono al veve scomenzát a suná 
che la Cuésime `e jere cul so omp. «Franco, al sune», ] 
dis al so omp. 

«O sint». 

«Ce ao di fà?». 

«Ti à dite di cjapâ sù? Cjape sù». 

«E ce disio?». 

«Pronto». 


* 


Melio, simpri alterât, al veve finit di bevi chel ul- 
tin miez e al jere jevât sà de cjadrèe disint ai amis: «E 
cumò tocje propi ch'o us lassi». _ 

«Ma fèrmiti ch'o bevin Pultin got! Vino di lassasi 
cussi come cjans?». 

«Nò, cumò propi mi tocje lâ a cjase: mi tocje propi 
la al front». 


174 


I 


| 


pr PEL ai Li = e 
d du a yi. eh, T l 


Consolons 


Mi ven sò Michelizza, di Taipane, sui cinquantecinc 
agn. Si savèvji il cognon e no il non, cussi lu clamavin 
Taipane e nujaltri. 

Al jere in Abissinie dal "36 come operari senze mi- 
stir: nome braz e vóe di lavorá, par quistá chêi caran- 
tans che a Taipane j vevin simpri dat la purcite. Po’ e 
jere sclopade la uere e al veve fate la uere ancje lui, ri- 
clamât; po” al jere stát fat presonir dai inglés e inviát 
in tal Chenía. 

E al jere rivat in tal camp adula che mi tignivin 
slarat ancje me. 

La sô lenghe mari e jere la lenghe sclave. Il furlan 
lu capive, ma lu fevelave chel alc; e inalore, stant che 
nissun de nestre fradae di furlans nol saveve il sclaf, 
lui si faseve capi par talian, che lu slapagnave un póc 
miór: un talian a so mat, misturát ogni tant di furlan. 

A mi, ch’o jeri tenente, dulà che lui al jere «cami- 
cia nera», mi oleve un ben di vite, ancje forsi parvie 
ch’o vignivi di un paisut dongje di Tarcint la che lui al 
veve stât plui voltis il di di San Pieri ch'e jere la gran- 
de sagre di Tarcint. 

Al lavorave tal ort de infermarie dal camp adulà 
che i inglés nus tignivin intassáz come cavalirs sui gri- 
diz (cun tante e tante tiare atór viel), e mi puartave di 

straforo ogni tant "ne patate, un pomodoro, une gjam- 
be di sèlino; e mi lavave ogni tant la mae, í bregonuz, 
lis mudandis..., e il plat, la sedon, il piron la sere, 
quant ch'al tornave dal ort, ch'al veve sfadiát dut il di 
sot un soreli di fúc sot i vôi di une uardie nere cul fu- 
sil cjariát. 

Mi contave de uere ch'al veve fate, de fan, de sèt, 
des fadiis, dal talpinâ ch'al veve talpinát in Dancalie; e 
dai comandanz, mi contave, che, cun dut il rispiet, 
«con tuto il rispeto», no capivin "ne borse, e che si le- 
mentavin de uere, come che no fossin stáz faz pe uere 
e no nome per rivistis a Udin in plazze grande lòr, ben 
passúz, ben viestúz, ben pajaz, rispietáz... «Qualunche 
mone», al diseve, «cun tuto il rispeto....». 

Al diseve: «Sei mesi interi a dormire all'aghiaccio 
senza una tenda e ni niente con quel fredo di note, 
dove di gjorno si si dislideva soto di un sole che mai. 
E si doveva fare la uere in quei sterpi e caminare a 
scarponi a seconda dei ordini di quei comandanti per 
andare di qui fino là, invece di andare in piedi che si 
sarebe arivati senza fatica, e prima... Siór tenente», al 
diseve, «si può vinzi la uere quando che si fás la uere 
in quel stati?». 

Une sere al passà devant de barache dula che jo j 
stavi sentát difúr sun tun clap a sinti a cori il timp, e 
mi dis: «Siór tenente, son tanto sporco, ma tanto 
sporco e cragnoso che non posso fare di meno di an- 
dare a farmi una gócia». 

La gòcia, la «doccia», si fasèvile sot di un bidon 
grant di binzine di uns cinquante litros, tignüt sà di 
tre pái a un par di metros de tiare, forát abás vie, ma 
di podê stropa o viarzi lis busis par ferma l'aghe o par 
fale cori.... 

Michelizza, «Taipane», sétu vif ancjemo?. 





Cui ch'al va daúr di un altri, mai no j passe devant; e cui 
| che nol sa fâ ben dibessòl, nol pò siarvisi pulit des cjossis 
di altris. 

MICHELANGELO 

Rispuestis 


Jo e Sergjo Visentin "o jentrin tun bar tun país 
cho crodevin ch'al fòs Magredis, ma no jerin sigurs. 

A’ jerin lis quatri dopomisdi. Un cjalt. 

'O jentrin, e là dentri nol jere nissun, ni parons ni 
aventòrs. 

'O clamin; e di una puarte daür dal banc, viarte, 
ma taponade cun tune tende, e comparis dopo un póc 
un siore mieze indurmidide che nus dis: «Ce vuèli- 
so?». 

«Doi tajs di neri». 

Si plèe jà adasi adasi a cjoli sà un butilion daür dal 
banc, nus jemple lis tazzis adasi adasi denant, po ’e sta 
par spari par chê puarte ch'e jere jentrade. 

Sergjo j dis: «Siore, ce non âl il pais?». 

«Ce pais!?». 

«Il pais cho sin chi». 

«Sao jo ce non chal à chest pais». 

«Ma jê ce fàsie ca dentri?». 

«No viòdial?”O dói für vin... o siarvis...» 

«E no sa il non dal pais!». 

«Nò. Jo ’o soi di Nimis», ’e dis. 

S. Saturnin 

Novembar. Une requie pai defonz 
e a San Martin un lapis par fâ conz. 


Podopo a fâ baldòrie, se al semèe, 
a Sante Caterine e a Sant Andrèe. 

La patrie 


Quant che int no 'nd' jere tante, une fin e rispuindeve a 
un prinzipi, cu lis pieris des sepulturis tor de glesie, tal cür 
dal país. 

E dopo di tant timp al restave ancjemò alc di plui grant 
de memorie di un omp passât: il sens di une vite ch'e veve nu- 
drit il timp. 

L'umanitat e veve inalore la cussienzie dal so grant jessi. 

La prime e l'ultime letare dal alfabet grec a’ fermavin sot 
dal cil i signäi des vitis. 

E cussi duc’ veve un avigni tal passât e un passat tal avi- 
gni, che la vite simpri e tornave. 

Duc' veve une Patrie che simpri 'e nasseve, ch'e coventave 
come lis stelis. 


Lis pieris des sepulturis no son plui tal cúr dal 
país, che no an plui valór. 

No àn valór lis pieris se lis vitis no àn vút valór tal 
lór timp. 

Nol à valór il von se i fi no lu cognòs te só lenghe, 
tal so fâ, tal so sinti. 

Nol à valór il fi se invezzit di vé lis lidris te tiare 
lis à voltadis tal àjar. 

Nol è un fi cui che nol à plui lidris a nudrisi dai 
umôrs des profonditâz, ma lis à voltadis a fini tal con- 
vuls des zitâz. 

Inalore nol è di preâ pai vons ch'e àn vivüt, co la 
vite e à il destin di restá tal cür dal país e tes stelis. 

In nomine Patris et Filii et Spirit Sancti... 

Disin un Requie pai fis: par chei ch'a saran senze 
vite vere, senze vere muart. 

Amen. 


Tal mont, tante la int, 
ma pôc l'Uman si sint. 

Une diferenze, anzi: tantis 


Quant che si va atòr, cheste nestre cunvinzion di jéssi dife- 
renz € ven cjapade cun tun fà ch'al pendole tra la menade pal 
boro e l'impazienzie. 

Forsit al sarès miòr parti dal assunt iniziál che i furlans a’ 
son propi come chéi altris. 

Te leterature, tant par restá in argoment, che, come la lete- 
| rature nazionál, 'e lasse für i problemas plui granc”. Al pont che, 
| tra une bugade liriche e une contute incentrade sui bogn valórs 

tradizionài, par esempli la sienzie, realtát di cheste èpoche, e 
mancje. 
| Si podará cuintribati che, quant che la stesse autonomie de 
lenghe "e stente a cjapá pit sul plan dai ricognossimenz publics, 
al € forsi miór restá ancoráz inmó une volte al nestri pizzul 
mont di frontiere. Paraltri, quant che chéi quatri periódics a 
dezzidin di assumi un tipo di grafie diferente di ché, plui o mán- 
cul consacrade, de Filologjche, subit al ven slargját il fossál. Di 
une pagjne a un'altre a’ saltin für i ripics: nol è dat di cjatási, ni 
di rivá a un armistizi. Magari (come simpri te storie locál) daúr 
de taule di une ostarie. 

Chest més d'avril si discuteve su la nestre lenghe a Codroip: 
«notabili conservatori» si jerin disbrazzáz sin di prin par che no 
podés cjapá la peraule a riuart la mé amie Silvane Schiavi, de 
zampe. 

Chest miniaturizá i compuartamenz des acadèmiis nazionáls 
o di Montecitori mi pár che no nus fási diviars. Diviars indula, 
co si à ché, in ogni cas, di lassá für il dibätit? 

A fuarze di olé lassá debande i confronz, massime chéi che 

no plasin, lis cjossis a’ cjaminin cussi: par resons scuindudis, ma 
di puar e bàs cjampanil, lis grafiis furlanis a’ deventaran no dës, 
ma une par ogni país o frazion. | 

I universitaris a’ cjataran lógje di lá a Triest ancje par quistási 
un titul di asperz in filatelie. Il cür di Udin, paráz indaúr i locäi 
viars la periferie, al deventará simpri plui falsificát, come te plui 
conlaudade speculazion di stamp nazionál: simpri che nol coli 
dal dut, glotüt ju di ché buche che si pense di sgjava sotvie de 
plui biele plazze de zitât. 

Diferenz, alore, te toponomastiche e te segnaletiche: la zitât 
si insiore di «residence» e di «vieux moulin», intant che lis tabe- 
lis des stradis esternis, preseadis ancje dai turisc che púr nus 
dan qualchi alc, a’ scomparissin sot i intervenz dai purisc’, dai 
«linguisti di notte», 

A chesc’ interventisc’ cussi dinamics jo `o vorés domandaur, 
stant che si trate simpri di diferènziis, e che te diferènzie, aro- 
mai, al sta ancje il bon gust, par ce reson che no an pensat di 
buta ju, di passaz, ancje chel tabelon publicitari che, sul stradon 
di Udin a Tresésin, al tapone e al insozze il simitierut dai inglés. 
Tabelon ch al impromet «Sviluppo 81». Si sì, si sta frescs! 'O vin 
parfin, in linie cun duc’, il nestri «fatale nuovo modello di svi- 
luppo... ». Nus manche nome Paltritant econòmic salt di qualitat. 


P. L. 

Lis olimpiadis là di Foscje 


Une volte, tes sèris d'istât, tal curtil di Foscje, sen- 
ze tante propagande, chéi di Congjál a’ fasevin lis 
Olimpiadis. La zoventüt tal borc, i Gaetans, i Clauèz, 1 
Mussuz, i Dotôrs, si devin batae sportive. 

A’ jerin chéi ch'a fasevin la corse di resistenze: dis 
zirs pal ronc, sà di une bande e jà di ché altre, e pe sét 
a’ jerin lis vascjs dal solfato: une soflade sul pêl da ľa- 
ghe par pará imbande ràins, moscjns e zupez, une be- 
vude e vie di corse. 


Il solevament dai pés lu fasevin alzant sul cjaf la 
grape imò sporcje di tiare: che se ur colave intòr a' re- 
stavin impiráz. O alzant di pés dës voltis il cjarudiel; 
cinc voltis la uarzine; tre voltis il uarzenon ch'al vara 
pesát doi quintài. 

Pal salt in alt a' saltavin la briscje e ancje un cjar 
cun dës balis di stranc parsóre. 

Pal salt in lunc al jere il ledanár di saltá, e cui che j 
colave drenti al veve di rangjasi. 

Al puest dal gjaveloto a' tiravin un mani di riscjele 
oun racli pai fasúi; e, í plui fuarz, al puest dal gjavelo- 
to, a tiravin il jubál. A brazzis a' fasevin la lote, rodo- 
lansi par dut il curtil, sbrindinansi í vistiz, ma senze 
fási mal; e lis cjavezzis des manzis e dai taurs a’ siarvi- 

vin a misurâ la fuarze. Un manez ch'al durave oris, un 
vosâ fin sul tart. 

E intant lis fantatis di Foscje, ch'a saran stadis 
cuissà tropis, a’ stavin a cjalâ in rie sot la linde su la 
sente, sui balcons o sul pujùl, senze olzà a bati lis 
mans. Ma di sigúr cisicant tra di lór: «Atu viodút il 
salt di Turo? Atu viodút ce fuarze chal à Mejo?». 
Dute Patenzion pes lór simpatiis; e par chei altri nie. 

Morosez e robis personals insome, come ch’a usin 
a fâ lis feminis dopo che mont al è mont. 


A. B. 


Jojbe vignude 
setemane jessude. 
Cui che nol à ce mangjá 


al à tre dis di pensá. 

Medais 


Alore doi operaris ch'a vevin lavorát par trent'agn 
simpri sot di un paron, chest paron al pense di dáur 
‘ne medae in ricognossiment di chesc' lór trent'agn di 
lavór, e, tal cors di un tratament, ur consegne cheste 
medae. 

Ma dulà che a un dai doi j ’e dà d'àur, a chel altri j 
"e dà di bronz. 

«Ma cemüt?», j dis alore chest al paron quant ch'al 
viót che a lui j 'e consegne di bronz, «no aio fat ni plui 
ni màncul il lavòr ch'al à fat Bepo ancje jo in chesc 
trent'agn? No àio tignüt scovât ancje jo come lui la 
stale, Párie e il curtil? E alore parcè a lui la medae j e 
dà d'àur e a mi nome di bronz?». 

«Parceche tü a mi la scove tu m'e tornavis masse 
dispès che jere frujade par ch’o ti "ndi dès une gnove, 
là che Bepo mi "n' tornave frujade juste une ogni 
muart di pape». 

LA VITE 


Simpri cussi. Prin lunis, 
Do martars, miarcus, jojbe, 
podopo vinars, sabide doménie... 


Po’ gnovamentri lunis, 

po gnovamentri martars, 

po miarcus, jojbe, vinars, 

po’ sabide e domènie. Ise une nènie? 


E lunis indenant, 
e martars ancjemo... 


Ma, un tant, a ce parce? 

Ma, un tant, di cui a pro? 

Mangja, baba, lá a pògnisi, sveasi, 
torná a mangja, torná a baba, stufási 
come che jo cumò, 

par ce reson? par ce disen? di cui? 


M'al saial di, siór Lui? 

Scàndui 


No lavin d'acordo. No vevin fis. Cjapâz singular- 
mentri, lui al jere un braf omp, gjubiál, e jê une femine 
viarte, ma tra di lór no tacavin. E alore lui, pensionát 
d'aur come che si dís ué, al stave in cjase máncul ch'al 
podeve, là che jé, invezi, "e stave saldo in cusine. Lui 
al jere o tal jet o ta Postarie cui amis. Dispès al sparive 
par zornadis intèriis e a jê no j diseve mai nuje. E jè, 
quant ch'al tornave dongje, a fâ fins. «Biel omp che tu 
sésl» 

«Sta cujete». 

«Viodarásle un doman». 

«Pás in cjase». 

Ï amis j vevin mutivát plui voltis ch'al sarès stát 
miór zoncjále ché relazion. «Devorziait». 

«Par ce contr», al veve rispuindút lui. «O vin 1 ne- 
stris agn ducjdoi. Parcè vino di lá a strassá chéi pòs 
che nus vànzin? E da scàndul ae into». E 

Une di, tal là atór cu la machigne, al lè für di stra- 
de; al fracassà la màchigne ma no si fase chel grant 
mál: macoladis. 

I amis lu cjariarin su tun’altre máchigne e lu me- 
navin a cjase. Un di lór al jere corút a cjase a visâ la fe- 
mine, e ché e jere vignude für su la puarte cui braz pa- 
rajar berlant: «Gjgj.... o Gjgj...» co lu veve viodút da 

lontan a dismontâ de màchigne che doi amis lu juda- 
vin a dismonta. 

E lui, Gjgj, il pensionát d'aur, biel viodinle a di- 
sbrazzasi in che forme: «Bepo», j dis a un dai doi che 
lu compagnavin, «tu viodis bessól che no mi soi fat 
squasi nuje; ma va a disj cho ài rote une gjambe. Fàile 
contente». 





Il vuèit al nas co la speranze "e mur. 


Leonardo da V inet 

Un gnigno 


Tune butegute di coloniâi al jentre un canai sui 
nüf agn. Di là dal banc la parone de butegute j do- 
mande ce ch'al ul vé. 

«Un gnigno», j rispuint il canai. 

«Ce?». 

«Un gnigno». 

«E ce sarèssial chest gnigno?». 

«Un gnigno». 

La parone ‘e clame in ca l'omp ch'al siarvis te bu- 
teghe ancie lui e j dis ch'al viodi lui ce ch'al úl vé chel 
canai che jé no rive a capilu. 

«Ce útu ver. 

«Un gnigno», al torne a dí il frut. 

«Cer». 

«Un gnigno». 

Il paron lu cjale, nol capìs instès no e, calcolanlu 
indaùr, j da une vôs al garzon, ch'al navighe a tigni 
nete la stanzeute daùr de buteghe, sui nùf dîs agn an- 
cje chel, e j comande chal sinti lui ce di daj al biat. 

«Ce comàndistu?» j domande il garzon. 

«Un gnigno». 

Il garzon al cjòl sù une scjalute par rivà su la ulti- 
me brèe de stelaze, al va sù e al torne jú cun ce che j à 
domandat il canai. 

«Trop isal?». 

Tant. 

Il canai j dà il tant e al va vie. 

La parone e il paron lò viodin a lá e j domàndin al 
garzon: «Lu átu siarvit?». 

«Si». 

E ce j âtu dât?». 

«Un gnigno». 

Dicembar. I] purcit a lavorálu 
dopo dis més e plui che si è a spietalu. 


Podopo la novene di Nadál, 


che il Diu Bambin nus vuardi d'ogni mál. 

La diferenzie 


Ancje par cui che nol cröt te Religjon, Nadal al rive an- 
cjemò: parceche ancje cui che nol cröt al à un passât ch'al dà 
aes zornadis de vite une clime particulâr e une inculuridure 
nudridis di secui. 

Cussì i Nadäi a’ son diferenz dai Carnaväi, cun dut che 
tal nestri timp consumistic dutis lis frestis a’ tindin a deventá 
compagnis. 

Al è juste ce ch'al reste di diferent tal Nadal ch'al dà l'i- 
dee di dut ce che te vite al à une bielezze significative e nus 
puarte a un nivel plui alt di chel pandát dal Carnaval cun 
tun discjolisi dai pés di ogni di. 


Cui ch'al úl e al rive a discjolisi ogni di di duc’ i 
pès, ce Aal di fâ, dopo, par pesa alc? Che su la tiare 
dut al pese, ancje í muarz dal passât, co il pés al è sim- 
pri stát une cundizion da Pesistenzie. Duncje al € miór 
che cui ch'al è masse lizér nol esisti! 

Bensin alore a ce che te nestre vite al pò parferi 
une bielezze ch'e jempli e no nome une fieste ch'e di- 
svuedi. Par nó al è ce ch'al reste di biel atór di nó: te 
nestre cjase, te nestre famee, te nestre tiare, te nestre 
int. 

Alore il Carnavâl fasinlu discjolinsi nome di ce 
che nus fas pendâ de bande dal nuje, là che i Nadái no 
vegnin e lis bielezzis si invidrizzissin. 


* 


Si sint Nadál tra i pez 

cun tune lum te néf. 

'O lin, 'o sin i omps 

che vuê si son cirüz 

sun cheste grande tiare blancje. 


Nadál al è co 'o stin 

pensant di séi nassáz, 

cjalant il zoc cul fic 

tai secui che si sint 

a planc sul blanc cidins passa. 

Scais 


'O jeri bon ami di Ucio Altran, zimul di Nelo, doi 
fradis come dós gotis di aghe. 

Une di lu incontri in biciclete e lu saludi «Mandi 
Ucio». 

E chest, par dute rispueste, mi sberle daür: «Jo `a 
soi chel altri». 


Rivát cjase dal lavór, Pieri ti viót la femine ch'e 
sberle e la fie ch'e vai. 

«Ce suzzedial?» al domande Pieri. 

«Juste ben che tu sés rivát», j dis la femine, «parce- 
che la frute ’e à di fa il compit e ni jo ni jê no sin bui- 
nis di risòlvilu», 

Pieri al cjale il compit e, posto che nancje lui nol 
capive gran ce, j mole une sberle ae femine e une ae 
fie e ur dis: «E par chel compit li, un compit di nuje, 
"o fasés dut chel casin?», e al cjape la puarte e al va ta 
l'ostarie. 


Dal 1918, quanche a Grau ’a son rivaz i prins ber- 
salirs, la Rosarie Marocco, une signorine di passe un 

quintál, `e je lade incuintri vistude in blanc, ros e vert 
e 'e à imbrazzát e bussát il cjapitani. 

Chest j à dat une ociade e j à dit: «Signorina, grazie 
del complimento, però lei non conosce gli italiani». 


+ 


No olarès jéssi femine par no spietá a cjase l'om 
quant ch al è bevút. 


Al e plui fazil siará la bocje di un sac che no ché di 
une femine. 


A Vilevisentine la Sagre `e dure tre dis invezit di 
une di: ’e je la «Sagre dai barboz». 


* 


La fie dal dotôr dal gno país che si here apene in- 
dotorade ancje jê, la preme ocupazione le à vude tes 
Termis di Grau. Come che duc’ a’ san, lis Termis ti 
uarissin e, mior ancjemò, ti vuardin dai malans stagio- 
nai. 

Jo ’o ai savür diretamentri di jê di cheste so prime 
ocupazion come dotoresse, e j ai domandat in quale 
zornade ch’e varés scomenzat a ciapa servizi. 


202 


DI PER ei, e 





«Par dí la veretât», mi rispuinde, «o vares dovút 
scomenzá cul 15 di maj, ma posto ch’o ài un rafredór 
che chéi santissins, o scuen spieta che si sfanti un 

|| pic: no pués migo presentämi denant dal client, ch’al 
crót tal mirácul des Termis, cun cheste dose di rafre- 
dôr?. 


VICO BRESSAN 

UNVIÄR 


Ta li! cuieris e i fossai, 
ta li’ agárs, 

quachi sblec di blanc. 
Plantäs 

präs e arbui 
boschetis e cjarandis: 
dut al è cuiert 

c'un veli di dolour. 
Un sciap di passaris 
poját ta li’ bachetis 
nudis 

di un venciar, 

al spieta sidin 

ch’a vegni not. 


(Furlan di Cjasarse) 

Milio 


Milio al torne a cjase alterât, e la femine j berle: 
«O soi stufe. Mai une volte che tu mi tórnis a cjase 
sancir!», 

«Femine, tâs». 

«Ce tâs ce tâs. E jo lambicâmi di buinore fin 
gnot». 

«Cujéticj». 

«... stufe e strache! Ma parce no âl di cjolmi il Si- 
gnór?». 

«Nol à mico non Milio lui!». 





Trente dis al à novèmbar 
cun avril, jugn e setèmbar; 
vincjevot a 'n' conte un; 
duc' chéi altris trenteun. 

Viamenzis 


Alore jo, la mé femine, la femine di Ado e Ado o tor- 
navin di Grau cu la màchine di Ado, che la guidave lui. 

La mé femine 'e jere sentade su la sente denant, 
imbande di Ado. ’E jere sentade denant e j diseve a 
Ado ce ch'e crodeve ch'al fós stât nezessari par cori 
senze periculá: che ali al jere un segnál di scugni zirá a 
zampe, o a drete; che sul asfalt 'e jere stampade une 
sdrasse di no podé láj in für; che ché tabele a drete, a 
triàngul, e domandave atenzion, che ché altre taronde 
'e segnave «50», e vie vie. 

Alore "o stavin jentrant a Aquilèe, e la femine, 
viodint "ne tabele taronde ch'e stabilive di scugni cori 
a cinquante adulà che Ado invezi al coreve a setante, j 
dis: «Viót che tu coris masse». 

«Ma nó `o sin in quatri», j rispuint Ado; e la femi- 
ne 'e tás. 

Passade Aquilèe, un'altre tabele taronde `e segna- 
ve «50», denant di jentrá a Tiarz di Aquilee, e la femi- 
ne 'e torne a dij a Ado: «Tu vadis a setante e ca no si 
pués cori a plui di cinquante». 

«Ma nó "o sin in quatri», al torne a dij Ado. 

«Ma ce jèntrial?», j rispuint la femine, dopo un 
moment ch'e à tasüt. 


E Ado: «Apont». 

| NADAL 


| | A/ torne imò dentri dal cir Nadál: 
s'impie un treséf, s'inculuris un pin, 

il tan ajar dolz di antighe pastoral 
dacjaf dal timp al nas imò il Bambin: 


WI =e il cür al torne d'àur tal sium dal timp... 


EG 

Final dal strolic 


Siórs e sioris, il Strolic al scrupüle che lis sòs notis 
a puedin semeâ plui pessimistichis che no realistichis. 

'O podés vé reson, ma, dopodut, si trate di un mo- 
nolic ch'al dipent di une otiche astrologjche salacór za 
passade, stant che la Sozietat Filologjche no à ancjemò 
proviodút par che 1 plui sofisticáz impresc' di indivi- 
duazion a’ cjapin il puest dal vieri canocjäl dal Strolic 
midiesim. 

Cussì ’o scugnîs contentási di póc. Cun dut che no 
si pò dineá che il vieri canocjál al vébi podút regjstrá 
cun avonde prossimazion (sul gambiament antropolo- 
gjc ancjemò in cors) i ponz là che il Furlan al va par- 
dabon in direzion dal piés: cul calá de marilenghe, cu 
la falsificazion dal so jéssi uman, cul discjadi dal bon 
gust e dal costum zivil, cul lá a stá mál crodint di lá a 
sta ben, cul dineá in pratiche valor ae só origjne, ai 
vons. 

Ma no si pò nancje di ch'al séi mancját qualchi si- 
gnal di speranze: tal viodi contadins gnufs a fa fogo- 
lars gnüfs, venastaj a fa la Zitat ch'e je simpri mancja- 
de e ch'e varà di jéssi. E culi al semèe che si trati no 
plui di notis pessimistichis, ma propit masse otimisti- 
chis, fatis di puisie voladie e destinadis a confuarta i 
ultins inamoráz de nestre tiare; di chel «pizzul com- 

pendi dal univers» che, par colpe dai cojars, al pâr 
ch'al vueli deventâ anonim, come un blec qualunche 
di Americhe o di Gjapon modernizât. 

Invezzit, si pò pardabon ancjemò sperá che il Friül 
al puedi vé avonde fuarze par salvá, tal sdrumál dal 
gambiament, il so avigni midiant dal so passât: che se 
vué si à i furlans ch'a cirin di falsificási, al è tant biel 
vé vút, al incontrari, une int che par tant timp ’e à vi- 
vút fúr des balis de storie, nome de só umanitát, tant 
tai timps cujez che in chei di tampieste. Alc al restará 
di ché umanitát, libare ancje tes colmis de miserie e de 
tragjedie, parceche la só libertát 'e je stade, come pocjs 
difizzile e vere: difizzile, parceche il popul al jere puar 
e sotan; e vere, parceche in chés cundizions al à savút 
instès mantigni la só personalitát e la só lenghe. 

Siórs e sioris, Pultin contrast, il plui grandiós, che 
us presente il Strolic al è propit chest: che il spirt dal 
popul al e restát libar tai timps plui neris de miserie e 
de sotanitát, la che invezzi cumo, tal nestri timp colór 
di rose, biel che nissun lu ten sot, al semée propit ch'al 
tiri, come za dit, ae sclavitüt volontarie dai basoai. 

Ma mil agn di ché libertát tant difizzile e duncje 
tant vere no puedin dal sigúr disfantási dal dut tun 
moment qualunche come chel presint, senze aveni- 
menz di grande significazion: un depuesit di sostanzie 
vital al scuen restá dafons dal Jéssi e doman, tun mo- 
ment e tun contest diferenz, al cjatara la fate di resuri 
cun tune fuarze gnove. 

'E je cheste la profezie dal Strolic, ch'al à fevelát 
dal contadin gnúf clamát a fá sú la Zitát: «contadin» 
parcech'al cultive e al a duncje relazion direte cu la 
culture; «gnüf» parcech'al ven dopo di chel dai mil 
agn passáz, a frontá il Milenari cu ven; «clamát a fá 
sà» parceche l'omp di culture al si sint simpri clamât a 
fà sù e mai a distruzi; «la Zitat» parceche la Zitat `e je 
simpri di fâ par duc’ in ogni moment e i furlans, ch’ e 
an vude une antighe ziviltát contadine, a’ son clamáz 
in particulár a fâ chè Zitât ch'e respire tal vert ch'al 
domande bielzà vué dut il mont de culture. 

E bon! Cui ch'al à voe di lavorá, alore, al pò cjatási 
là de Sozietát Filologjche Furlane, a Udin, via Manin, 
18. Salacór al vignará ancje Bearzot. 

CUMIÂT 


E mò ch'o sin `e fin ae mancul piés, 
il gno salât di chr a tanc! ch'o ses. 


Tin i =a Bus 

UN MAGAZZINO 
AL VOSTRO SERVIZIO 


... © da GENNAIO, potrete attrezzare 

la Vostra officina casalinga spendendo 
da L. 500.000 a L. 8.000.000, in comode 
rate mensili, dilazionabili fino a 5 anni. 

Tel. 0432/23248 Tel. 0432/206659 





Cassa di Risparmio 
di Udine e Pordenone 


a vantaggio di ognuno nell’ interesse di tutti 

CONFEZIONI. 
ARREDAMENTI 





VIDUSSI ` 


33043 CIVIDALE DEL FRIULI - PIAZZA A. PICCO 
TELEFONO (0432) 70051 - 70052 

Costruzioni 
Riparazioni 

e 
manutenzione 
Montavivande 
Ascensori 
Montacarichi 


33100 UDINE 
Via 
Sabbadini, 66 


Telefono 
(0432) 22678 





Laura 


Confezioni - Filati - Maglierie 


VIA MANZONI 13 - TEL. (0432) 731229 
33043 CIVIDALE DEL FRIULI 





SÉ, - CASALINGHI - UTENSILERIA 


CORSO MAZZINI 17 - TEL. (0432) 731018 
33043 CIVIDALE DEL FRIULI 





Gianni Rossi 
diffusion moua 
CORSO MAZZINI 31 


TEL. (0432) 731856 
33043 CIVIDALE DEL FRIULI 






Marino Palma 
Abbigliamento - Confezioni 


PIAZZA A. PICCO - TEL. (0432) 731275 
33043 CIVIDALE DEL FRIULI 

AFA PUBBLICITA’ 


AGENZIA DI PUBBLICITA’ 


33100 UDINE - VIA DEL CARBONE, 1 - TEL. 0432/22324 





PUBBLICAZIONI PROPRIE 


ORARIO AUTOBUS URBANI DI UDINE 

LE VIE DI UDINE 

UDINE IN TASCA 

PIANTA DI UDINE | 
LE VIE DELLA REGIONE FRIULI-VENEZIA GIULIA | 
UDINE MILLENARIA (in corso di stampa) 


PUBBLICAZIONI INCONCESSIONE 


ELENCO QUINDICINALE PROTESTI CAMBIARI 
(edito C.C.I.A.A. di Udine) 

BOLLETTINO UFFIGIALE 

(edito C.C.l.AA di Udine) 

PREZZI INFORMATIVI OPERE EDILI 

(edito C.C.I.A A. di Udine) 

IL COMMERCIO FRIULANO 

(edito dall'Ass. Commercianti di Udine e Pordenone) 
IL PUNTO 

(edito dalla Giuliapress) 

STELUTIS ALPINIS 

(edito O.U.E.l. Udine) 

STELE DI NADAL 

(edito Arti Grafiche Friulane) 

STROLIC FURLAN 

(edito dalla Società Filologica Friulana) 

LA PANARIE 

(edito da «La Nuova Base») 


TELEFONATE AL 0432/22324. | NOSTRI INCARICATI 
SONO A VOSTRA DISPOSIZIONE PER PREVENTIVI, 
CONSULENZE, REALIZZAZIONI. 








DD Banca Popolare 
P» diGemona 


Capitale Sociale e Riserve L. 4.803.299.336 





SEDE IN GEMONA DEL FRIULI (UD) 
PIAZZA GARIBALDI 9 


TELEFONI: 


CENTRALINO 981251 (5 linee a ricerca automatica) 
DIRETTORE 981296 

TELEX 450161 GEMOBK 

INDIRIZZO TELEGRAFICO: BANCA POPOLARE GEMONA 


AGENZIA DI CITTÀ: PIOVEGA TEL. 980290 
AGENZIE: ARTEGNA TEL. 987017 
BUIA TEL. 960141 
MAJANO TEL. 959021 
OSOPPO TEL. 989246 
RAGOGNA TEL. 955191 
TRASAGHIS TEL. 984024 
VENZONE TEL. 985020 
ESATTORIE: 


Gemona - Artegna - Bordano - Buia - Montenars - Osoppo - Tra- 
saghis - Venzone. 


TESORERIE: 
Di 8 Comuni e di vari enti morali. 


BANCA AGENTE PER IL COMMERCIO DEI CAMBI 
SERVIZIO DI CASSA CONTINUA 


CASSETTE DI SICUREZZA PRESSO LA SEDE DI GEMONA, 
LE FILIALI DI ARTEGNA, MAJANO, RAGOGNA E TRASAGHIS. 

